
GİRİŞ
Mövzunun aktuallığı: İlk növbədə qeyd etmək istəyirəm ki, disertasiya mövzumun adı “Risk qrupuna aid yeniyetmələrlə aparılan sosial – mədəni işin təşkili”-dir. Son dövrlərin ən aktual məsələlərindən birini də risk qruplu şagirdlər və onların bu qrupa daxilolma səbəblərinin araşdırılması təşkil edir.  Mövzumun məzmununa keçməzdən öncə hansı uşaqların risk qrupu təşkil etdiyini qeyd etmək istərdim. Elmi-pedaqoji ədəbiyyatlardan yola çıxaraq deyə bilərik ki, spirtli içki, narkotik və psixotrop maddələr qəbul edən; evdən, məktəbdən qaçan və dərsdən yayınan uşaqlar; özünə yaxud başqalarına zərər yetirən və ya zərər yetirmək istəyən uşaqlar; zorakılığa meyilli olanlar; cinayətə meyilli olan və ya cinayət törədən uşaqlar;  tez-tez dalaşan uşaqlar; məktəbin nizam-intizam qaydalarına tabe olmayan uşaqlar risk qrupuna aid uşaqlar hesab olunur. Risk qruplu uşaqlar həyatda bir sıra çətinliklərlə üz-üzə qalırlar. Hansı ki, onlarda sağlamlıq problemləri, psixi və hüquqi problemlər olur. Eyni zamanda təklik, cəmiyyətdən təcridolunma, bacarıqlarının aşağı olması bu cür uşaqların tez-tez qarşılaşdıqları problemlərdir. Bu tipli uşaqlarda güvənsizlik, qorxu hissi, qəzəb, narahatlıq, biganəlik kimi emosiyalar daha ön planda olur. Onlar elə başa düşürlər ki, ətrafda olan insanlar onları sevmir, onları başa düşmürlər. Risk qrupuna daxil olan uşaqlar insanları daim əsəbləşdirmək istəyirlər. Riskli uşaqlar sırasına valideyn qayğısından məhrum olan, valideynini itirmiş uşaqlarla yanaşı, bəzn ailəsi ilə yaşayan uşaqlar da daxil ola bilər. Belə ki, böhran vəziyyətində olan ailə övladının psaixologiyası və gələcək həyatı üçün arzuolunmaz nəticələrə səbəb ola bilər. Təkcə ailə vəziyyəti deyil, indi sadalayacağımız amillər də buna səbəb ola bilər: Genetik amillər; Psixoloji   amillər – hansı ki, buraya sosial bacarıqların olmaması və ya aşağı olması, daim narahatlıq hissi daxildir; Miqrasiya; Mühit amilləri uşaqların risk qrupuna daxil olmasına səbəb olan amillərdir.
Risk qrupuna daxil olan uşaqları tənqid və təhqir etmək, onları başqaları ilə müqayisə etmək, günahlandırmaq, onlarla mübahisə aparmaq, cəzalandırmaq, nəsihət vermək düzgün çıxış yolu deyil. Tamamilə bunların əksinə, onların şəxsiyyətinə hörmətlə yanaşmaq, təhsilə cəlb etmək, psixoloji dəstək vermək, onları cəmiyyətdən kənarda qoymamaq, fiziki olaraq müdafiə etmək lazımdır. Unutmaq olmaz ki, risk qrupu uşaqlarla məşğul olmaq uzunmüddətli iş və səbr tələb edən bir prosesdir. Əslində bu qrupa daxil olan uşaqlar çox gözəl ürəyə sahib olan insanlardır və bizim öhdəmizə düşən ən əsas məsələ o ürəyə daxil olub, onların etimdını qazana bilməkdir. 
Elmi iş ümumtəhsil məktəblərində təhsil alan risk qruplu şagirdlərin müəyyən edilməsi və onlarla müəyyən maarifləndirmə işlərinin aparılmasından ibarətdir. Disertasiya işində həm yerli, həm də xarici mənbələrdən istifadə edərək risk qrupuna daxil olan uşaqların maarifləndirilməsi istiqamətində əhəmiyyətli cəhətləri vurğulamışam.
Birinci fəsildə risk qrupuna aid şagirdlərlə aparılan işin məzmunu və mahiyyəti, yenidəntərbiyəyə ehtiyacı olan yeniyetmələrlə aparılan işin monitorinqi və qiymətləndirilməsi istiqamətində məlumat və fikirlər öz əksini tapır.
Elmi işin ikinci fəslində şagirdlərin aqressivliyi və onu törədən amillərin islah yolları, risk qrupuna aid yeniyetmələrlə sosial – mədəni işin həyata keçirilmə yolları qeyd olunmuşdur.
Tədqiqatın obyekti: Tədqiqatın obyekti risk qrupuna aid yeniyetmələrin araşdırılıb üzə çıxarılması və bu uşaqlarla sosial-mədəni işlərin aparılmasıdır.  


                  
Tədqiqatın predmeti: Tədqiqatın predmetini risk qrupuna daxil olan yeniyetmə və şagirdlər təşkil edir.
Tədqiqatın məqsədi: Dissertasiya işimin əsas məqsədi risk qrupuna daxil olan yeniyetmələrin araşdırılması və onlarla maarifləndirmə işlərinin təşkil olunmasıdır.
Tədqiqat işi boyunca aşağıdakı vəzifələrin icra edilməsi nəzərdə tutulur:
Risk qrupuna aid şagirdlərlə aparılan işin məzmunu və      mahiyyəti.
Yenidəntərbiyəyə ehtiyacı olan yeniyetmələrlə aparılan işin monitorinqi və qiymətləndirilməsi.
Şagirdlərin aqressivliyi və onu törədən amillərin islah yolları.
Risk qrupuna aid yeniyetmələrlə sosial – mədəni işin həyata keçirilmə yolları.
Tədqiqatın metodu: Tədqiqatın metodu kimi mövcud vəziyyətin təhlili, məntiqi ümumiləşdirmə və qruplaşdırma kimi tədqiqat üsullarından istifadə olunub.
Tədqiqatın elmi-nəzəri əhəmiyyəti: Tədqiqatın elmi-nəzəri əhəmiyyətini müasir dövrdə risk qrupuna aid uşaqların araşdırılması və onlarla maarifləndirmə işlərinin aparılmasının əhəmiyyəti təşkil edir.
Dissertasiyanın elmi-praktik əhəmiyyəti: Dissertasiya risk qrupuna aid yeniyetmələrlə sosial-mədəni işlərin aparılmasında ibarətdir, müəllim və tələbələr üçün faydalı hesab olunur.
Tədqiqatın elmi yeniliyi: Tədqiqatın elmi yeniliyi ilk növbədə onunla izah oluna bilər ki, risk qrupuna aid şagirdlərin monitorinqi sahəsində qarşıda duran vəzifələr göstərilib və tədqiqata, təhlilə cəlb olunub. Risk qruplu şagirdlər müxtəlif araşdırmaçılar tərəfindən araşdırılmışdır.
İşin aprobasiyası: Tədqiqat işi ilə bağlı onun məzmununu əhatə edən məqalələr çap olunmuşdur. Tədqiqat işinin əsas müddəaları aşağıdakı formada aprobasiyadan keçmişdir:
1) Dissertasiya müəllifi 2023-cü il 24 noyabr tarixində Lənkəran Dövlət Universitetində keçirilən “Heydər Əliyevin milli iqtisadi inkişaf modeli Azərbaycanın iqtisadi müstəqilliyinin əsasıdır” adlı elmi-praktik konfransda “Milli iqtisadiyyatın inkişafında insan faktoru” adlı tezislə çıxış etmiş, tezis konfrans materiallarında çap olunmuşdur. Səh.76.
2) Dissertasiya müəllifi 2024-cü il 24 may tarixində Lənkəran Dövlət Universitetində keçirilən “Gəncləşən və müasirləşən Lənkəran Dövlət Universiteti Lənkəran şəhərinin - Türk dünyasının gənclər paytaxtının simvoludur” adlı elmi-praktik konfransda “Gənclər ölkəmizin gələcəyidir” adlı tezis konfrans materiallarında çap olunmuşdur. Səh.111.

Tədqiqat işinin quruluşu: Tədqiqat işi giriş, iki fəsil, nəticə və istifadə olunmuş ədəbiyyat siyahısındən ibarətdir.
“Problemin elmi-nəzəri əsasları” adlı I fəsil 2 yarımfəsildən, “Risk qrupuna aid şagirdlərlə parılacaq işlərin həyata keçirilmə yolları” adlı II fəsil 2 yarımfəsildən ibarətdir.
Fəsillər daxilində tədqiqat materialları məntiqi ardıcıllıqla qruplaşdırılmışdır.
I. FƏSİL: PROBLEMİN ELMİ – NƏZƏRİ ƏSASLARI
1.1. Risk qrupuna aid şagirdlərlə aparılan işin məzmunu və mahiyyəti
Son illərdə tez-tez müzakirə olunan mövzulardan biri də risk qrupuna aid olan uşaqlardır. İlk olaraq risk qrupuna hansı tipli uşaqların aid edildiyini müəyyənləşdirək. Elmi-pedaqoji mənbələrə əsasən deyə bilərik ki, bu qrupa aid uşaqlara xas olan əlamətlər bunlardır: zorakılığa meyil etmək; dava-dalaşa meyilli olmaq; spirtli içki qəbul etmək; narkotik maddələrdən istifadə etmək; evdən və ya məktəbdən qaçmaq; dərslərə biganə yanaşmaq; məktəbin nizam-intizam qaydalarını pozmaq; özünə zərər yetirmək; küçə həyatına meyilli olmaq; cinayət törətmək və ya cinayətə meyilli olmaq kimi əlamətlər risk qrupuna daxil olan uşaqlara xas olan əlamətlərdir. Risk qrupuna aid uşaqlarda bu əlamətlərdən biri və ya bir neçəsi müşahidə oluna bilər. Uşaqların risk qrupu təşkil etməsində genetik, ailəvi və miqrasiya amillərinin rolu böyükdür. İndiki məktəblər ailədən qaynaqlanan problemlərlə çox tez-tez üzləşir. Zorakılıq, inamsızlıq, baxımsızlıq, diqqətsizlik, ailə üzvlərinin bir-birini dinləməməsi və digər bu kimi hallar bu ailələrdən olan uşaqların davranışına, psixologiyasına mənfi təsir göstərir. Bütün bu neqativ hallar məktəblərdə özünü biruzə verir və getdikcə həlli vacib məsələyə çevrilir. Bu hal təbiidir. Çünki məktəbdə təhsil alan şagirdlər müxtəlif tipli ailələrdən gəlir. Fərqli qaydalarla böyüyən, müxtəlif tərbiyə üsulları ilə böyüyən, fərqli münasibətlərlə qarşılaşan uşaqlar uşaq psixologiyasına görə buna hazır deyil və bu səbəbdən də bir sıra çətinliklər yaranır. Belə uşaqlara adətən   “çətin uşaq”lar deyilir. Bu uşaqların yaranma səbəbləri bir çox hallarda ailə və məktəbdən qaynaqlanan səbəblər olur. Risk qrupunda olan uşaqlara düzgün münasibət bəslənilməsi üçün tərbiyə sistemindən istifadə edirlər. Hansı ki, bu tərbiyə sistemi özündə müxtəlif tərbiyə metodlarını cəmləşdirir. Daha çox məktəbdə özünü göstərən bu neqativ halların qarşısını almaq üçün uşaqlar və onların ailələri ilə tərbiyə işi müntəzəm təşkil olunmalı, uşağın davranışında olan problemlər aradan qaldırılmalı, onlara müsbət keyfiyyətlər aşılanmalı və inkişaf etdirilməlidir. Məhz buna görə də hesab edirik ki, ilk növbədə valideynlərlə əlaqə saxlanılmalı və onlara fikirlərini ifadə etmək imkanları yaradılmalıdır. Tədqiqat zamanı bizə məlum oldu ki, bu səpkidə valideynlərin əksəriyyəti təqribən oxşar məzmunda fikir ifadə edirlər. Məsələn, “mənim valideynlərim məni belə böyüdüblər, mən də belə böyüdürəm”. Lakin onlar bir şeyi unudur ki, müasir uşaqları bu psixologiya ilə böyütmək düzgün deyil. Keçmiş zamanda ailədə və cəmiyyətdə məişət zorakılığı amili normal qarşılandığından o dövrün uşaqları məktəbdə üzləşdikləri təzyiqləri normal hesab edirdilər. Lakin indiki zamanda şagirdlər artıq müqayisə etməyi bacarırlar. Belə ki, sinif yoldaşı “3” aldığı zaman evdə döyülmür, lakin özü “4” aldıqda onu döyürlər. Beləliklə uşaq belə nəticəyə gəlir ki, ailədə onları sevmirlər. Atasından şiddət görən uşaq məktəbdə başqalarının müdafiəçisinə çevrilir. Atalarına qarşı aqressivlik nümayiş etdirə bilməyib mənfi enerjilərini həmyaşıdlarına yönləndirirlər. Belə uşaqlar sinifdə haqsızlığa uğradığına inandığı yoldaşlarını müdafiə etmək üçün ayağa qalxır. Ailə daxilində öz hüquqlarını müdafiə edə bilməyən uşaq sinif yoldaşının alçaldılmasına sərt reaksiya verir. Bir sözlə, başqalarının haqqının müdafiəçisi olur. Ailədə zorakılığa məruz qalan uşaq bunu məktəbdə sinif yoldaşlarına tətbiq edir. Ona görə də problemin kökü ailədən qaynaqlanır.
Araşdırmalar onu deməyə imkan verir ki, problemlərin böyük bir qismi ailədən qaynaqlanır. Bu həm uşağın təlim fəaliyyətinə, həm qarşılıqlı ünsiyyət modelinə, həm müəllimlərlə ünsiyyətin məzmununa, həm də akademik göstəricilərinə əhəmiyyətli şəkildə təsir edir. Bu müxtəlifyönümlü təsir mənbələri şagirdlərin öyrənmə fəaliyyətində ləngimə yaradır. Bir sözlə bu problemlər  məktəbdə özünü daha çox biruzə verir. Hesab edirəm ki, bununla məktəb, məktəb psixoloqu, mütəxəssislər məşğul olur. Məktəb cahil insanlara elm verərək onları ağıllı insanlara çevrilir. Məktəb bizi cəhalət qaranlığından azad edib işıqlı gələcəyə aparır, insanın dəyəri onun aldığı təhsillə bilinir. Məktəbdə yaranmış mübahisələrin alternativ yollarını tapmaq məqsədilə mediasiyadan istifadə olunur. Məktəblərdə mediasiyadan istifadənin ilk cəhdləri 1980-ci illərin əvvəllərində ABŞ-da edilmişdir. O vaxtdan bu üsul dünyanın bir çox ölkələrində bu və ya digər formada təhsil sektorunda geniş şəkildə tətbiq edilir. Qeyd edək ki, mediasiya mübahisələrin həllinin alternativ üsuludur. Məktəb mediasiyası uşaqların formalaşması, təhsili və tərbiyəsi ilə məşğul olan bütün müəssisələrdə - ailə və məktəbəqədər təhsil müəssisələrindən tutmuş ali təhsil müəssisələrinə qədər istifadə üçün nəzərdə tutulmuş təhsil texnologiyasıdır. Dünyada doğulan hər bir uşaq fərdi olaraq həm müsbət, həm də mənfi inkişaf potensialına malikdir. Buna görə də, onun inkişafı üçün ən yaxşı imkanları təmin etmək böyüklərin vəzifəsidir. Həyatın ilk illərində bu məsuliyyət ailənin üzərinə düşür, sonra məktəb və təhsil müəssisələri bunu öz üzərinə götürür və təbii ki, uşaq və yeniyetmələrin şəxsiyyətinin inkişafı və formalaşmasında həmyaşıdları ilə qarşılıqlı əlaqə xüsusi rol oynayır. Ancaq inkişafın bütün mərhələlərində insan özünü təhlükəsiz hiss etməli, dəyərli, hörmətli, sevilməlidir. Yalnız bu yolla uşaq normal psixofiziki və intellektual inkişaf imkanlarına nail ola bilər.



Tədqiqat prosesində qarşılaşdığımız yeni faktlar bir məsələni də müəyyənləşdirməyə imkan verdi ki, təhsialanlar üçün ən böyük problemlərdən biri kütləvi informasiya vasitələrinin xəbərlərinə münasibətdir. Uşaqların yaxşı düşünülməmiş, lakin birbaşa onların taleyinə təsir edəcək hər hansı davranışını xəbərin mərkəzinə gətirən media nümayəndələri digər uşaqların psixikasına da təsir edir. Hazırda mediada ailələrdəki zorakılıq hallarından tutmuş intiharlara qədər müxtəlif xəbərlər əks olunur. Bu hekayələrin uşaqlara olan təsiri danılmazdır. Ancaq ailədə belə xəbərləri uşaqlardan gizlətməyə çalışmaq düzgün yanaşma deyil. Bu, uşağın cəmiyyətdə baş verənlərlə üzləşməyə hazır olmamasına səbəb ola bilər. Uşaq qəflətən cəmiyyətdə intihar, zorakılıq, aqressiya və digər problemlərlə qarşılaşdıqda, onun öhdəsindən gələ bilməyəcək və nəticə onlar üçün daha ağır ola bilər. Uşaqların valideynləri ilə danışmaq imkanının olması vacibdir. Ailədə valideyn-övlad münasibətləri elə qurulmalıdır ki, uşaq valideynindən qorxmasın əksinə onu maraqlandıran suallara valideynindən cavab ala bilsin. Bu mövzuda məktəbin də bir sıra vəzifələri vardır. Belə ki, məktəbin vəzifəsi bu problemləri vaxtında aşkarlayıb, qarşısının alınması məqsədilə lazımi tədbirlər görməkdən ibarətdir. Lazımi tədbirlər görülməzdən öncə risk qrupuna daxil olan uşaqları təyin edib, kateqoriyalara ayırmaq məqsədəuyğundur. Bəs hansı uşaqlar risk qrupuna daxil olan uşaq hesab olunjur? Bu qrupa aid olan uşaqlar yarımçıq ailənin uşaqları, boşanmış ailənin uşaqları, zərərli vərdişlərin aludəçisi olan ailənin uşaqları, zərərli vədişə aludə olmuş uşaq, həmyaşıdları tərəfindən bulinqə məruz qalmış yaxud yaşıdlarını bulinqə məruz qoyan uşaqlar və başqalarıdır. Belə uşaqlar bir sıra üsullarla müəyyən edilir. Risk altında olan şəxsləri fərdi və ya seçmə söhbətlər, müşahidələr, valideynlərlə, müxtəlif müəllimlər, psixoloqlarla müzakirələr aparmaq, anonim sorğular keçirmək, hesabatlar yazmaq və s. vasitəsilə müəyyən etmək mümkündür. Risk qrupuna aid uşaqları vaxtında aşkarlayıb, onları obyektiv şəkildə kateqoriyalara ayırmaqla problemin səmərəli həllinə nail olmaq mümkündür. Bundan sonra əsas məsələ bu uşaqlarla düzgün münasibətlər qurmaqdır. Riskli qrupda olan uşaqlarla əlaqə qurmağın yolu məktəbdə tərbiyə işinin sistemli və planlı təşkilindən keçir. Bu məqsədlə sinif rəhbərləri, psixoloqlar, müəllimlər belə uşaqlarla maarifləndirici söhbətlər aparmalı, “dəyirmi masalar” təşkil etməli, debatlar keçirməli, məqsədlərinə çatmaq üçün göstəriş verməlidirlər. Qeyd edək ki, bu kateqoriyalardan olan uşaqların valideynləri ilə də həssas fərdi söhbətlər aparılmalı, onlar da bu istiqamətdə maarifləndirilməlidir. Problemin həlli yollarını empatiya hissi ilə müzakirə etmək və həllini birlikdə tapmaq, məncə, faydalı olar. Problemin həlli yollarından biri də məktəbdə eyni yaş qrupuna aid olan siniflərin sinif rəhbərlərinin metodik birliyinin təşkilidir. Sinifdə tədris prosesinin təşkilində sinif rəhbərlərinin böyük rolu vardır. Mütərəqqi təcrübəyə malik olan sinif rəhbərlərinin ümumi metodologiya ətrafında fikir və təcrübə mübadiləsi faydalı olmaqla yanaşı eyni zamanda effektiv fərdi iş planlarının hazırlanmasına səbəb olur. Ona görə də kateqoriyalar müəyyən edildikdən sonra hər bir uşaq üçün fərdi xüsusiyyətləri və problemləri nəzərə almaqla fərdi iş planları hazırlanmalıdır. Fərdi inkişaf planında məktəbin pedaqoji kollektivinin və valideynlərin risk qrupuna daxil olan şagirdlərə psixo-sosial dəstəyin göstərilməsi, habelə bu tədbirlərin həyata keçirilməsində məsul şəxslərin rolları müəyyən edilməlidir. Fərdi inkişaf planları yerli təhsil orqanları tərəfindən həyata keçirilməlidir. Bu zaman iş daha faydalı olar. Məktəbdə elə səmimi mühit yaradılmalıdır ki, uşaqlar çəkinmədən müəllimləri ilə problemlərini danışsınlar, onlardan kömək istəyə bilsinlər. Bundan başqa, uşaqlar öz hüquqları haqqında maarifləndirilməlidir. Çünki öz hüquqlarını yaxşı bilən uşaq çətinliklə üz-üzə qaldıqda bu çətinliklərin öhdəsindən gəlməyin düzgün yolunu artıq bilmiş olacaq. Bununla bağlı əsas məsuliyyət müəllimlərin üzərinə düşür. Müəllimlər belə uşaqların maraq sahələrini öyrənməli, onları müxtəlif məktəb tədbirlərində iştirak etməyə təşviq etməlidir. Xüsusilə, idman yarışları olan və ya xüsusi qabiliyyətə malik olan uşaqların rəsm, “Bacarıqlı əllər” müsabiqələrində iştiraka cəlb edilməsi onların uğurlarını ön plana çıxarmaqla motivasiyasını artırır və daha da sosiallaşır. Məktəbdə risk qrupunda olan uşaqlarla səmərəli işləmək, onları təhsil mühitinə yenidən inteqrasiya etmək və davranış pozğunluğu olan uşaqların davranışında müsbət irəliləyişə nail olmaq vacibdir. Risk qrupuna daxil olan uşaqların vaxtında müəyyən edilməsi, fərdi fəaliyyət planlarının hazırlanması, ehtiyacı olan bu uşaqlara həssaslıqla yanaşılması onların təhsil mühitinə qayıtmasına və davranışlarının müsbət dəyişməsinə kömək edir. 
Diqqəti cəlb edən məqamlardan biri də odur ki, bəzən risk qrupuna daxil olan yeniyetmələri maraqlandıran suallar böyüklərdə aqressiya yaradır. Müşahidələr onu deməyə imkan verir ki, bu şəkildə yanaşmalar həmin kateqoriyaya daxil olan yeniyetmələrlə yaşlı nəsil arasında münasibətlərin soyumasına, sosial bağların qırılmasına, nəzarətin azalmasına və hətta konfliktli şəraitin yaranmasına gətirib çıxarır. Bunun əvəzinə valideyn öz dəyərlər sisteminə uyğun cavablar verməlidir. Ancaq o dəyərləri uşağa qəbul etdirməkdə israr etməməlidirlər. Onlar uşağa öz dəyərlər sistemini formalaşdırmaq üçün vaxt verməlidirlər. Əks halda, uşaq valideyni avtoritet kimi qəbul edər və onlara müqavimət göstərə bilər. Çox vaxt uşaq əvvəlcə valideynlərinin dəyərlər sistemini qəbul etməyə bilər, lakin sonda deyilənlərlə razılaşacaq. Ancaq bunun üçün onlara vaxt vermək vacibdir.     Şagirdlər üçün ixtisas seçimi və karyera planlamasına gəldikdə, onları düzgün istiqamətə yönəltmək onların fəaliyyətini düzgün istiqamətə yönəltmək məqsədi daşıyır. Bu səbəbdən müəllimlər də psixoloqlarla məsləhətləşirlər. Psixoloqlar təkcə şagirdlərin deyil, həm də müəllimlərin yanındadırlar. Sinifdə şagirdlərlə münasibətlər həmişə düz olmur. Müəllimlər sinifdə aqressiv və idarə olunması çətin olan uşaqlarla işləmək üçün məktəbin psixoloqundan məsləhət alırlar. Tədris prosesində sərt cəza tədbirlərinə üstünlük verən müəllimlərə münasibət fərqlidir. Belə ki, uşaqları vuraraq cəzalandıran müəllimlərə qarşı inzibati tədbirlər görülə bilər. Bəzi müəllimlər hesab edirlər ki, sərt olmaq və daha ağır intizam tədbirləri tətbiq etməklə daha yaxşı nəticələr əldə etmək olar. Bu zaman belə müəllimlərlə maarifləndirici söhbətlər aparılmalı, belə uşaqlarla necə ünsiyyət qurmaq lazım olduğu izah olunmalıdır. 
Nəticə etibarı ilə onu qeyd edə bilərik ki, risk qrupuna aid olan şagirdlərlə aparılan işin məzmunu xüsusi bir texnoloji tələblər səviyyəsində sistemləşdirilməlidir. Bu işin mürəkkəblik dərəcəsi ləngimələrlə nəticələnə bilər. Risk qrupuna aid olan uşaqlarla məşğul olmaq uzun müddət və səbr tələb edən bir prosesdir. Bu qrupa aid olan uşaqlar çox yaxşı, gözəl ürəyə sahib olan insanlardır. Lakin o ürəyə daxil olub, onların etimadını qazanmaq lazımdır. Bu kateqoriyaya daxil olan uşaqları tənqid və təhqir etmək, onları başqaları ilə müqayisə etmək, onlara nəsihət vermək, mübahisələr aparmaq, onları günahlandırmaq və cəzalandırmaq olmaz. Əgər uşaq yerli-yersiz qışqırırsa, şiddət göstərirsə, bıçaq gəzdirirsə, səbəb olmadığı halda qəzəblənirsə, özünə zərər yetirirsə, oğuluq və narkotik maddələrdən istifadə kimi zərərli vərdişləri varsa bu zaman ailə peşəkarlara üz tutmalıdır.  Belə uşaqlar cəmiyyətdən kənarda qalmamalı, təhsilə cəlb edilməli, fiziki müdafiə və psixoloji dəstək almalıdır. Eyni zamanda onların şəxsiyyətinə hörmət etməli, onlara bir yetişkin insan kimi davranılmalıdır. Unutmaq olmaz ki, bu proses çox uzun sürən bir prosesdir. Bu səbəbdən səbrli olmaq faydalıdır. Çalışmaq lazımdır ki, uşaqda pis davranışlar əvəzinə yaxşı davranışlar diqqət mərkəzində olsun. Onun şəxsiyyəti deyil, davranışı tənqid olunmalıdır. Belə ki, “ev tapşırığını yerinə yetirməmisən, məsulliyyətsizsən” ifadələrinin əvəzinə “ev tapşırıqlarını icra etmək sənin gələcəyin üçün vacibdir” ifadələrini işlətmək daha məqsədəuyğundur. Uşaqların riskli davranışa meyil etməsinin bir sıra səbəbləri vardır: bu səbəblərdən ən başlıcası kimi ailənin və təhsil müəssisəsinin uşaqlara nəzarət etməməsini, ətraf mühitin təsirini göstərə bilərik. Ailə uşağa diqqət və qayğı bəsləməlidir. Əgər uşaq ailədən qayğı görməzsə, bu zaman o, ailədən uzaqlaşaqcaq və kənar mühitin təsirinə düşəcək. Bəzi hallarda valideynlər övladları ilə az ünsiyyət qururlar və onlara əhəmiyyət vermirlər. Bu səbəbdən uşaqlar həyatlarında müəyyən boşluqlar yaşayırlar. Belə olduqda uşaqlar özlərinə maraqlı olan suallara sosial şəbəkələrdən cavab axtarırlar. Cinayətkar qruplar da uşaqları özlərinə cəlb etmək üçün bu boşluqlardan istifadə edirlər. Adətən ailədə maddi vəziyyətin aşağı olması, uşağa qarşı sərt davranışlar nümayiş etdirmək, onları döymək, incitmək nəticəsində onlar artıq cinayətə meyil edirlər. Əvvəlki illərin statistikasına əsasən, Azərbaycanda 18 yaşına çatmamış cinayət törətmiş ümumilikdə 388 nəfər var. Onlardan 207 nəfəri hazırda islah müəssisələrindədir. Məhz bu səbəbdən valideynlərin nəzarəti daim övladlarının üzərində olmalıdır. Uşaqlara düzgün tərbiyənin verilməsi və düzgün nəzarətin olması uşağı cinayətlərdən qoruya bilər. Bəzən valideynlər düzgün tərbiyəni uşaqları vurmaq, incitmək və ya onlara qarşı sərt davranmaq kimi səhv başa düşürlər. Bu özü də zorakılığın bir növüdür və zorakılıq tətbiq edərək övladını tərbiyələndirdiyini düşünən valideynlər uşağı riskli davranışlara meyilli insan kimi yetişdirdiklərinin fərqində deyillər. Düzgün tərbiyə uşağı kənara çəkmək və öz hərəkətləri ilə nümunə göstərməkdir. Uşağın normal tərbiyə ilə böyüdülməsi cəmiyyətin gələcəyinin formalaşmasına kömək edə bilər. Çünki, cəmiyyət evdən və ailədən başlayır.






Qeyd etdiyimiz kimi sosial problemlər kimi dəyərləndirilən risk qrupuna daxil olan şagirdlərdə maneə yaradan məsələlərdən biri təlim fəaliyyətinin ləngiməsidir. Bunun üçün çıxış yolu olaraq başlanğıc addım fəaliyyətin planlaşdırılmasında ifadə olunur. Təhsil ocaqlarında təlimdə çətinlik çəkən uşaqlar üçün fərdi inkişaf planları hazırlanır və  ailələrlə həyata keçirilir. Burada məqsəd şagirdlərin emosional davranışı və digər problemlərinin həlli, davranış qaydaları ilə bağlı pedaqoji psixoloqların valideynlərlə səmərəli iş sistemini qurmaqdır. Bu səbəbdən valideynlərlə görüşlər və maarifləndirici tədbirlər təşkil edilir, sosial və iqtisadi problemlərlə üzləşən şagirdlərin təhsilinə və şəxsi inkişafına dəstək olunur. Qeyd edək ki, şagirdlərin fərdi psixoloji xüsusiyyətlərini, meyl və maraqlarını, onların təlim-tərbiyəsində və sosiallaşmasında yaranan çətinliklərin müəyyən edilərək aradan qaldırılması istiqamətində müəllim və valideynlərlə birgə qabaqlayıcı tədbirlər həyata keçirilməlidir. Riskli davranışları, zərərli hərəkətləri vaxtında aşkar etmək və aradan qaldırmaq məqsədi ilə, davranışında, təhsil mühitinə və kollektivə uyğunlaşmada, insanlarla münasibətlərdə çətinliklərlə bağlı qabaqlayıcı tədbirlər həyata keçirilməlidir. Ümumtəhsil məktəblərində çətin tərbiyə olunan, hüquq pozuntularına yol verən, zorakılğa məruz qalan, valideynləri boşanan, hər iki valideynini itirmiş şagirdlər müəyyən edilməli və bu şagirdlərə yerli təhsil orqanları, məktəb rəhbərliyi və pedaqoji kollektivlər tərəfindən nəzarət edilməlidir. Həmçinin ümumi təhsil müəssisələrində təhsil alan və bu kateqoriyalara aid edilən hər bir şagirdin psixoloji vəziyyətinin öyrənilməsi istiqamətində işlər aparılmalıdır. Bundan əlavə, risk qrupuna aid şagirdlərin valideynləri ilə  təhsil müəssisəsinin pedaqoji kollektivi  arasında görüşlər keçirilməlidir. Bu görüşlər zamanı valideynlərlə birgə risk qrupuna aid hər bir şagird üçün fərdi psixoloji-pedaqoji inkişaf planları hazırlanmalıdır. Hazırlanmış bu fərdi inkişaf planında məktəbin pedaqoji kollektivinin və valideynlərin risk qrupuna aid şagirdlərə psixo-sosial dəstəyin göstərilməsi tədbirləri müəyyən edilməli və bu tədbirlərin həyata keçirilməsində məsul şəxslərin rolları müəyyən edilməlidir. Bu planın icrasına yerli təhsil idarəetmə orqanları nəzarət etməlidir. Fərdi iş planında nəzərdə tutulmuş maarifləndirmə tədbirləri zamanı valideynlər və pedaqoqlar üçün verilən tövsiyələr fərqləndirilməlidir. Pedaqoqlar üçün maarifləndirmə təhsillə bağlı suallar ətrafında aparılır. Hansı ki, bu suallar adaptasiya problemləri, təhsil üçün motivasiyanın olmamasının səbəbləri, uşaqların yaşla bağlı xüsusiyyətləri və onların təhsilə təsiri, risk qrupunda olan uşaqlarla bağlı tövsiyələri əhatə edir. Uşaqların fəaliyyətinə ailə sistemi, münasibətlərin xüsusiyyətləri və valideynlərin tərbiyə mövzusunda savadlılığı da təsir edir. Buna görə də risk qrupunda olan uşaqlarla əqli və psixi geriləmələri olan, pedaqoji cəhətdən boş buraxılmış uşaqları və onlarla bağlı məsələləri fərqləndirmək lazımdır

L.Y. Oliferenko, T.İ. Şulqa və İ.F. Dementieva risk qrupuna daxil olan uşaqlara aşağıdakı tərifi verirlər: həyatlarının müəyyən şərtlərinə görə başqalarından daha çox cəmiyyət və onun cinayətkar ünsürlərinin mənfi xarici təsirlərinə məruz qalma ehtimalı olan yetkinlik yaşına çatmayan uşaqların kateqoriyası [36]. Risk qrupuna aid uşaqlar üçün deviant davranış xarakterikdir. Deviant davranış - cəmiyyətdə qəbul edilmiş hüquqi və əxlaqi standartlara zidd davranışlar hesab olunur. Çox vaxt deviant davranış, özünə inamı tərənnüm edir, qəbul edilən və ya faktiki ədalətsizliyə etiraz vasitəsi kimi çıxış edir. Alkoqol asılılığı, narkotik maddələrdən istifadə, qumar oyunları və s. deviant davranışlara aiddir. Deviant davranış insanın öz ehtiyaclarını ödəyə bilməməsi, daim həyatdan narazı olması, özünə hörmət etməməsi nəticəsində yaranır. Risk qrupuna aid olan uşaqların böyük bir qismi gənc yaşlarında bu qrupa düşürlər. Məhz bu səbəbdən uşaqlarla işləyən mütəxəssislər onların psixoloji xüsusiyyətlərini bilməlidirlər. Risk qrupuna daxil olan yeniyetmələrin əksər hissəsi özlərini tənha və çarəsiz kimi hiss edirlər. “Çarəsizlik” bir şeyin öhdəsindən təkbaşına gələ bilməmək, başqalarından kömək almamaq, istəklərini ifadə edə bilməmək, diskomfort vəziyyətində olmaq kimi qəbul edilir. Risk qrupunda olan yeniyetmələrdə bu vəziyyət müəyyən şərtlərlə müşayiət olunur. Hansı ki, bunlar yeniyetmənin valideynləri, müəllimləri və həmyaşıdları ilə münasibətlərdə dəyişiklik, müstəqil qərar qəbul edə bilməməsi və nəticə çıxara bilməməsidir. Uşaq və yeniyetmələrdə çarəsizliyə dair araşdırmalar İ.S. Korosteleva, V.S. Rotenberg, eləcə də xarici tədqiqatçılar tərəfindən həyata keçirilmişdir. Bir çox mütəxəssislərin fikrincə, yeniyetmələrin çarəsizliyi uğursuzluqlar, problemin həlli üçün qeyri-konstruktiv yolların mövcudluğu ilə xarakterizə olunur [11]. Bununla yanaşı risk qrupuna daxil olan uşaqlar təkcə mənfi amillərin təsirinə məruz qalmır, eyni zamanda onlar çox vaxt başqalarının köməyini və dəstəyini tapmırlar. Halbuki, lazımi vaxtda belə uşaqlara kömək göstərilsə bu zaman uşağın çətinlikləri aradan qalxar, dünyagörüşü, dəyərləri dəyişər, həyatın mənasını dərk edər, normal vətəndaş, şəxs və fərd ola bilər. Aparılmış araşdırmalara əsasən müəyyən olunmuşdur ki, risk qrupuna daxil olan uşaqların 67%-i özlərini xoşbəxt insan hesab etmir. Belə gənclərin əksəriyyəti özlərini tənha hiss edirlər. Yeniyetmələrin davranışdakı pisə meyillilik ya müvəqqəti, ya da daimi ola bilər. Bu isə yeniyetmənin yaşadığı ümumi mühitdən, başqalarının onun həyatına nə dərəcədə təsir etməsindən asılıdır. Belə yeniyetmələrlə məktəb psixoloqu məşğul olmalıdır. Psixoloq şagirdlərlə səmərəli ünsiyyət qurmaq üçün psixoloji texnika ilə yanaşı, həmçinin uşağın şəxsi xüsusiyyətləri haqqında müəyyən məlumatlara malik olmalıdır. Bu məlumatların toplanılması üçün psixoloji, pedaqoji və tibbi dəstək sxemlərindən istifadə olunur. Bu sxem müəllim və valideynlərin məktəb psixoloquna müraciəti, onların şikayətlərinin təhlili, diaqnozun qoyulması, diaqnostik nəticələrin təhlili və yaranmış problemlərin səbəbi, müəllim və valideynlərə lazımi məsləhətlərin verilməsi, yeniyetmə üçün tərbiyəedici işlərin təşkili, gələcək proqnozun aparılmasından ibarətdir. Ümümiyyətlə psixoloqun işi bir sıra mərhələlərdən ibarət olur. I mərhələ uşaqlar haqqında ilkin məlumatların toplanılmasıdır. Bunun üçün psixoloq şagirdlərin şəxsi sənədlərini, tibbi müayinənin nəticələrini nəzərdən keçirməli, tədris fəaliyyətinin nəticələrini, məktəb xaricində şagirdlərin fəaliyyətlərini, şagirdlərin hansı ailədə və hansı şəraitdə yaşadıqlarını tədqiq etməlidir. II mərhələ risk qrupuna aid şagirdlərinin müəyyənləşdirilməsi mərhələsidir. Bu mərhələdə psixoloq risk qrupuna aid olan uşaqları müəyyənləşdirmək məqsədilə sinif xəritəsi tərtib edir. Bu xəritəyə əsasən risk qrupuna daxil olan uşaqları müəyyənləşdirir. III mərhələ risk qrupuna daxil olan şagirdlərlə aparılan işlərin planlaşdırılması mərhələsidir. Beləliklə sinif kollektivinin tədris fəaliyyətinin təşkilində risk qrupuna daxil olan şagirdlərlə işləmə formaları və metodlarını nəzərə almaqla fəaliyyət planlaşdırılır. Bu zaman məktəbin mütəxəssisləri ilə müəllimlər arasında qarşılıqlı əməkdaşlıq təmin olunmalıdır. Məktəb psixoloqları sinif müəllimləri və məktəb mütəxəssisləri ilə əlaqələr quraraq risk qrupunda olan uşaqlar və ailələrlə işləməyi planlaşdırırlar. Uşaqların yaşını, şəxsiyyət xüsusiyyətlərini, qabiliyyətlərini, maraqlarını, məktəb, təhsil, davranış və sosial mühitlə münasibətlərini öyrənir, uşağın şəxsiyyət strukturuna müsbət və mənfi təsirləri müəyyən edir. Psixoloqlar müəyyən edilmiş problemlərlə bu formalarda iş aparırlar:

• Fərdi forma: risk qrupuna aid yeniyetmə və onların valideynləri ilə aparılan söhbət;
• Fərdi proqramların yaradılması – buraya məsləhətlər vermək və korreksiyaedici təlim daxildir; 









• Qrup forması: bir uşağın təhlükəsizliyinin təşkili problemləri ilə bağlı qrup müzakirələri, təlimlər, mühazirələr, siniflə təşkil olunmuş kollektiv oyunlar. 

Risk qrupunda olan uşaqların müəyyən edilməsi prosesinə başlayarkən, uşağın risk qrupuna daxil edilməsinə aid edilə bilən meyarları düzgün müəyyən etmək və buna uyğun olaraq müvafiq metodları seçmək lazımdır. Adətən qrupun müəyyənləşdirilməsində maksimum üç meyardan istifadə edilir. Çünki əks halda müəyyən edilmiş qrup ya çox heterojen olar, ya da uşağın hansı risk qrupuna aid olması ilə bağlı bir çox mübahisəli vəziyyətlər yaranar. Unutmaq olmaz ki, yalnız bir üsula əsaslanaraq qərar qəbul etmək olmaz. Psixoloqlar bilməlidirlər ki, diaqnostik texnikanın imkanları çox da geniş deyil və diaqnostik nəticələrə əsasən hərtərəfli fikir əldə etmək çox çətindir. Buna görə də, psixoloq risk altında olan uşaqları müəyyən etmək üçün diaqnozdan əlavə, həmçinin müəllimlərin qiymətləndirmələrinə və uşaqların müşahidələrinə də diqqət yetirməkidir. Bu səbəbdən də psixoloqlar öz işlərində müşahidə, valideynlərlə, müəllimlərlə və həmçinin uşaqlarla söhbət, proyektiv testlər kimi müxtəlif üsullardan istifadə etməlidirlər. 




Risk qrupuna aid şagirdlərlə aparılan işin məzmunu və vəzifələri arasında qırılmaz bir rabitə mövcuddur. Bu işin metodologiyasında həm pedaqoji, həm də psixoloji biliklər əhəmiyyətli yer alır. Psixologiya və pedaqogikada risk qrupuna aid uşaqların vəziyyətini qiymətləndirərkən iki vacib məsələni qeyd etmək lazımdır. Birincisi, istər ölkəmizdə, istərsə də onun hüdudlarından kənarda elmi ədəbiyyatda “Risk qrupuna daxil olan uşaqlar” haqqında məlumatlar olduqca azdır. Bu termin çoxlu anlayışları, sosial hərəkətləri, psixoloji və somatik xüsusiyyətlərin ümumiləşdirilməsini əhatə edir. Risk qrupunda olan uşaqların problemini araşdıran alimlər bu terminin istifadəsində subyektivliyi və əhəmiyyətli fərqləri vurğulayırlar. Digər tərəfdən, psixoloqlar arasında "uşaq risk qrupu"nun ümumi konturlarını müəyyən etməyə və bir sıra uşaq problemlərini müəyyən etməyə imkan verən bir sıra fundamental məqamlar haqqında ümumi bir fikir var. Hansı ki, uşaq ondan asılı olmayan səbəblərə görə risk qrupuna daxil olur və peşəkar yardım, böyüklərin dəstəyi və nəzarəti olmadan bu problemləri müstəqil şəkildə həll edə bilmir. Müxtəlif inkişaf mərhələlərində emosional və şəxsi formalaşmaları möhkəmləndirmək və daha da inkişaf etdirmək məqsədilə məktəbdə şagirdlərin problemlərini öyrənmək, onların qeyri-münasib davranış modellərini və dinamikalarını müəyyən etmək, fərdin qavrayış və emosional-koqnitiv sferasında yaşa bağlı inkişaf nümunələrini tanımaq vacibdir. Bu məqsədlə pedaqoji diaqnostik proqram tərtib olunur. Bu proqramın məqsədlərinə şagirdlərin kollektivdaxili və sosial münasibətlərə, cəmiyyət üçün faydalı və səmərəli işlərə cəlb olumaları, onların müsbət keyfiyyətlərinin araşdırılması daxildir. Tərbiyəolunan və müəllim arasında münasibətlərin səmərəli təşkili, məktəb, ictimaiyyət və ailənin birgə fəaliyyəti məqsədəuyğundur. Ümumtəhsil müəssisələrində bu proqramın tətbiq edilməsini bu kimi yollarla tənzimləmək olar:          
- Pedaqoji cəhətdən baxımsız uşaqlarla yanaşı eyni zamanda problemli ailələrin də sayının azaldılması;








                    
- Müəllim, yeniyetmə, tərbiyəçi, yeniyetmənin yaşıdları və ailələri arasında qarşılıqlı əməkdaşlığın yaradılması.








Məktəb gənc nəsli həyata hazırlayan ilkin sosial institutdur. Lakin buna baxmayaraq, həyat təkcə akademik biliklərdən ibarət deyil və sosiallaşma prosesi  yalnız elmi biliklərin verilməsi ilə həyata keçmir. Məktəbdə insanın öz şəxsiyyətinin və fəaliyyətinin subyekti kimi inkişafı aşağıdakıları tələb edir: 


                1) İntellektin formalaşması;








            2) Emosional sferanın inkişafı; 







                       3) Stressə qarşı qətiyyətin inkişafı;






                                      4) Özünə inamın formalaşması;







                        5) Dünyada real münasibətin inkişafı və digər insanların qəbul edilməsi;                          6) Müstəqilliyin, avtonomiyanın inkişafı; 





                    7) özünü reallaşdırmaq və özünü təkmilləşdirmək üçün motivasiya meyllərinin inkişafı və s. Şagirdlərin təhsil və tərbiyə sahəsində qarşılaşa biləcəkləri, onların şəxsi və intellektual qüsurlarını aradan qaldırmaq, tədris və tərbiyə baxımından məktəb təhsilinin səmərəliliyini artırmaq, ictimai fəallıq və yüksək ideyalara sadiq olmaq
 məktəbdə psixoloji xidmətin əsas vəzifələri hesab olunur. Psixoloji xidmət praktik psixoloqun qarşısında aşağıdakı spesifik və vacib vəzifələri qoyur:                                          
1. Uşaqların məktəb təliminə hazırlığının aşkar etməsi, onların məktəb həyatına daha yaxşı uyğunlaşdırılması məqsədilə müəllimlərlə birgə fərdi iş proqramlarının hazırlanması;  









                       
2. Uşağın həyatındakı keçid dövrləri və təlatümlü dövrlər zamanı onlar üzərində xüsusi nəzarəti təmin etmək və eyni zamanda müəllimlər və valideynlərlə birlikdə fərdi iş proqramı hazırlamaq;







                           
3. Təlim prosesində geridə qalmış və mürəkkəb davranışı olan uşaqlarla diaqnostika və korreksiya işlərini planlaşdırmaq;






4. Uşaqların həm intellektual, həm şəxsiyyət və həm də iradə-emosional sferalarının diaqnostikasının aparılması; 







5. Şagirdlərin müəllimlərlə şəxsi münasibətlərində münaqişələr baş verərsə, bu zaman bu münaqişələrin psixoloji səbəblərinin aşkarlanması və aradan qaldırılması;                     
6. Şagirdlərin diqqətinin, yaddaşının, təfəkkürünün, nitqinin inkişaf səviyyəsi, iradə, emosional və intelektual sferasının xüsusiyyətləri və eyni zamanda onların təlim və tərbiyəsi haqqında məktəb rəhbərlərinə, müəllimlərə və valideynlərə lazımi məlumatların verilməsi. 
Məktəbdə praktik psixoloqun fəaliyyəti psixoloji xidmətin əsas istiqamətlərini yəni, psixodiaqnostika, psixokorreksiya, psixoloji məsləhət və psixoprofilaktika sahələrini müəyyənləşdirməkdən ibarətdir. Bu iş həm məktəbdəki psixoloji xidmətin və həm də məktəb psixoloqunun funksiyalarını əhatə edir. Məktəbdə psixoloji xidmət prosesində aparılan psixodiaqnostikanın özünəməxsus rolu vardır. 
Psixodiaqnostikanın əsas üstünlüyü ondan ibarətdir ki, o, psixoloqun köməyi ilə təhsilalanların həm əqli, həm də şəxsi qabiliyyətlərini aydınlaşdırır. Beləliklə, şagirdlərin fəaliyyətinə və inkişafına nəzarət prosesi asanlaşır.  Buna görə də, təlim və tərbiyə prosesində fərdi şagirdlərin təlim və tərbiyəsindəki çatışmazlıqların psixoloji səbəblərini aşkar etmək və aradan qaldırmaq yollarını müəyyənləşdirmək üçün məktəbdə psixoloji xidmətin təşkil olunması əsasdır. Məhz bu səbəbdən psixoloji xidməti təşkil edən  şəxs xüsusi hazırlıqlı olmalıdır. Ədalətli fəaliyyət üçün psixoloji xidməti təşkil edən şəxs düzgün suallar verməli, psixoloji problemləri müəyyən etməli, lazımi məlumatları əldə etməli, əldə etdiyi məlumatları təhlil etməli və nəhayət lazımi nəticələrə gəlməyi bacarmalıdır. Məktəbin psixoloqu psixoloji xidmətlə bağlı bu kimi diaqnostik işləri aparmalıdır:                             
       
• Şagirdlərin yeniyetməlik dövründən gənclik dövrünə keçidi zamanı onların psixoloji diaqnostikası;   











• Şagirdlərin həm ümumi, həm də ayrı-ayrı fənlər üzrə lazımi materialları mənimsəmədə çətinlik çəkməsinin psixoloji səbəblərini aşkarlamaq;


      • Şagirdlərin nizam-intizam qaydalarını pozmasının psixoloji səbəblərinin diaqnostikası; 










      • Şagirdlərin psixi inkişafının, şəxsiyyətinin, emosional və iradi keyfiyyətlərinin diaqnostikası;    










      • Şagirdlərin sinif yoldaşları ilə münasibətlərində yaranan anlaşmazlıqların, habelə sinifdə şəxsi münasibətlərin pozulmasının səbəblərinin psixoloji diaqnostikası;           • Müəllim-şagird münasibətlərində yaranan anlaşmazlıqların səbəblərinin diaqnostikası.










 
Təbii ki, bütün bu diaqnostik işləri kortəbii şəkildə həyata keçirmək mümkün deyil.  Bunun üçün psixoloqun bütün tələbləri özündə əks etdirən üsullardan istifadə etməsi zəruridir. Məktəbdə psixoloji xidmət dedikdə təkcə psixodiaqnostik işlərin aparılması kimi başa düşülməməlidir. Məktəbdə psixoloji xidmət prosesində mütəxəssis yaranmış çətinliyi və bu çətinliyin yaranma səbəblərini araşdırıb aşkarlamaqla yanaşı eyni zamanda bu çətinliyi aradan qaldırmaq üçün də müəyyən istiqamətdə işlər aparmalıdır. Belə olan halda nəzərdə tutulmuş nəticə əldə etmək olar. Elə bu səbəbdən də məktəbdə psixoloji xidmət prosesində bu kimi korreksiya işlərinin aparılması zəruridir: 




                                                  • Şagirdlərin şəxsiyyətində, əqli inkişafında, emosional iradi xüsusiyyətlərində özünü biruzə verən çətinlklərin aşkarlanıb aradan qaldırılması;

                                        • Şagirdlərin öz həmyaşıdları və digər insanlarla olan münasibətlərində yaranan qüsurların aradan qaldırılması; 








Məktəbdə psixoloji xidmət prosesində psixoloqun müəllimlər, şagirdlər və valideynlərlə birlikdə gördüyü əsas fəaliyyətlərdən biri məktəbdə psixoloji məsləhətin həyata keçirilməsidir. Belə ki, məktəbin psixoloqu fərdi və qrup formasında məsləhət sessiyaları keçirə bilər. Hər bir halda əsas məqsəd bu və ya digər çətinliklərin mahiyyətini aşkara çıxarmaq və onları aradan qaldırmağın müvafiq psixoloji yollarını müəyyənləşdirməkdən ibarətdir. Bir qayda olaraq, psixoloqlar məktəb müəllimlərinə bu hallarla üzləşdikdə məsləhət verməlidirlər: şagirdlər tədris materialını mənimsəməkdə çətinlik çəkərsə və bu zaman şagird - müəllim münaqişəsi yaranmışsa; pedaqoji vasitələrdən istifadənin nəticə vermədiyi zaman;                    müəllim–şagird və şagird–şagird münasibətlərində yaranan problemlər zamanı;  müəllimlərlə münasibətləri. tələbələr və tələbələr arasında, şagirdlərin maraqlarının, meyllərinin və imkanlarının aşkara çıxarılması zamanı; şagirdlərin peşə yönümü habelə, peşə seçimi zamanı onların istiqamətləndirilməsində və s. məsələlərin həllində psixoloq müəllimlərə köməklik göstərə bilər. Psixoloq tədris, inkişaf və effektivlik baxımından öyrənmə, həyat mövqeyinin müəyyən edilməsi, böyüklər və həmyaşıdları ilə ünsiyyət, özünütərbiyə və s. mövzular ətrafında ayrı-ayrı şagirdlərlə fərdi şəkildə məsləhətlər keçirə bilər. Həmçinin, bir qrup şagird və ya siniflə bir sıra mövzular üzrə məsləhət təşkil edə bilər. Adətən, daha çox valideynlərin məktəb psixoloqu ilə məsləhətləşməyə ehtiyacı vardır. Psixoloqlar valideynlərə bu mövzuları əhatə  edən məsləhətlər verə bilər: 







                                                                                                                                                            - Uşaqların təhsilə marağının inkişaf etdirməsi üçün nələr edilməlidir; 
                   - Oxumağa həvəssizlik, yaddaş zəifliyi, diqqətsizlik, asılılıq, aqressivlik, itaətsizlik, səliqəsizlik və s. kimi problemləri necə aradan qaldırmalı; 


                   - Uşaqda ailənin digər üzvlərinə qarşı mehriban münasibət necə formalaşmalıdır?            - Uşaq məktəbə necə hazırlanmalıdır?





   
Psixologiya sahəsində aparılan tədqiqat işləri çoxdan sübut etmişdir ki, şagirdin zehnində kök salmış bu və ya digər qüsurları aradan qaldırmaq onun baş verməsinin əvvəlcədən qarşısını almaqdan qat-qat daha çətindir. Bu isə öz növbəsində psixoprofilaktik fəaliyyətin vacibliyini göstərir. Məktəblərdə psixoloji xidmət göstərilərkən bu cəhət də nəzərə alınmalıdır. Bəs bu işin mahiyyətini nə təşkil edir? Əsasən, psixoprofilaktik iş məktəb təlimi zamanı uşaqların psixi inkişafı zamanı yaranan qüsurların mümkün təzahürlərinin qarşısının alınmasını təşkil edir. Müəllimlərlə birgə psixoloq da şagirdin əqli inkişafında və şəxsiyyətinin inkişafında müəyyən qüsurların, onun diqqətinin dağılmasınsa səbəb ola biləcək xüsusiyyətləri aşkarlamağa səy göstərməli və müvafiq tədbirlər həyata keçirməlidir. Bu zaman ilkin olaraq uşağın həyatının keçid mərhələlərində, xüsusilə də yeniyetməlik dövrünün başlandığı zaman uşağın üzərində ciddi nəzarət olmalıdır. Qədim dövrlərdən bəri ailə uşaqların tərbiyəsində və eyni zamanda onların sosiallaşmasında mühüm rol oynayır. Bəzi ictimai və sosial institutlar da var ki, onlar da uşağın tərbiyəsinə təsir edən qurumlardır. Gənc nəslin təlim-tərbiyəsində ailə, məktəb və cəmiyyət birgə addım atmalı, bir-biri ilə daim ünsiyyətdə olmalıdır. Bu əlaqələr həm fərdi, həm də kollektiv şəkildə həyata keçirilə bilər. Fərdi əlaqə deyərkən müəllimin uşağın ailəsinə, onların valideynlərinin işlədikləri yerə getməsi,  yaxud uşaqların valideynlərinin, lazımi ictimai təşkilatların məktəbə çağırılması, ailə, məktəb və hətta ictimai təşkilatların nümayəndələri ilə məktublaşma, istər ailə, istər məktəb və istərsə də ictimaiyyət nümayəndələri üçün məsləhət otağının yaradılması, şagird gündəlikləri köməyilə müəllim-valideyn əlaqəsinin qurulması başa düşülür. Kollektiv əlaqə dedikdə isə şagirdlərin asudə vaxtının səmərəli təşkil edilməsi, sinif səviyyəsində valideyn iclaslarının təşkili, ümumməktəb səviyyəsində valideyn iclaslarının təşkil olunması nəzərdə tutulur. Xüsusilə vurğuladığımız fərdi və kollektiv əlaqə təhsil və eləcə də təlim-tərbiyə prosesində gənc nəslin formalaşmasında mühüm amildir.

1.2 Yenidəntərbiyəyə ehtiyacı olan yeniyetmələrlə aparılan işin     monitorinqi 
və qiymətləndirilməsi
Tərbiyə metodları müəyyən tərbiyə vəzifələrinin yerinə yetirməsi prosesində müəllim və tərbiyəçilərin, kollektivin qarşılıqlı fəaliyyəti zamanı istifadə olunan üsullardır.    Bu metodların köməyi ilə müəllim və ya tərbiyəçi şagirdlərin şüuruna, hərəkətlərinə, davranışlarına, emosional-psixoloji sferasına, əxlaqına təsir edir, onun davranışını formalaşdırır. Tərbiyə prosesində qarşıya qoyulmuş məqsədə müxtəlif yollarla nail olmaq olar. Şagirdlərlə qarşılıqlı fəaliyyət zamanı onların gücündən, imkanlarından və maraqlarından istifadə edərək istənilən qədər müxtəlif yollar tapmaq mümkündür. Tapılan bu yollar tərbiyə metodları adlanır. Bəzən müəyyən şagirdlə bağlı seçilmiş metod effektiv olmaya bilər və bu halda müəllim və ya tərbiyəçi yeni metodlar tapmalıdır. Tərbiyə metodlarının düzgün seçilməsi və tətbiqi pedaqoji peşəkarlığın vacib şərtidir. Metodun düzgün seçilməsi məqsədə ən optimal, rahat və ən az enerji sərf edən yolu tapmaq deməkdir. Metod seçimi aşağıdakı səbəblərdən asılı olmalıdır: 
1. Qarşıya qoyulmuş işin məqsəd və vəzifələri ilə;
2. Şagirdlərin yaş xüsusiyyətlərinin nəzərə alınması ilə;
3. Tərbiyə olunması nəzərdə tutulan kollektivin formalaşma səviyyəsi ilə;
4. Şagirdlərin fərdi xüsusiyyətlərinin nəzərə alınması ilə;
5. Tərbiyənin hansı şəraitdə həyata keçirilməsi ilə.
Böyüyən nəslin təlim-tərbiyəsində məsuliyyətin əhəmiyyətli hissəsini valideynlər təşkil etsə də, bu sahədə məktəbin fəaliyyəti də mühüm əhəmiyyət kəsb edir. Doğrudur, təhsil sahəsində məktəb-valideyn arasında qırılmaz bağ mövcud olmalıdır. Bu rabitənin mövcudluğu əslində cəmiyyətin sosial sifarişi ilə xarakterizə olunur. Cəmiyyət haqlı olaraq təlim-tərbiyə sahəsində çətinliklə üzləşdikdə məktəbə müraciət edir, məktəbdən istiqamət və məsləhətlər alır. Çünki, bütün valideynlərin pedaqoji təhsili yoxdur. Buna görə də bəzən təlim tərbiyə işində uğursuzluqlar yaranır. Bu məsəslədə müəyyən pedaqoji-psixoloji şərtlər movcuddur. Bu sırada yaş xüsusiyyətlərinin nəzərə alınması xüsusilə vacibdir. Çünki fiziki və əqli inkişaf yaşla sıx əlaqəli olan prosesdir. Hər bir yaş dövrü fiziki, psixi və sosial inkişaf səviyyələrinə görə bir-birindən fəqlənir. Hər bir yaş dövrü müəyyən yaş xüsusiyyətlərini özündə əks etdirir. Yaş xüsusiyyətləri insana xas olan anatomik-fizioloji və psixi keyfiyyətlərin məcmusudur. Pedaqoji prinsiplər arasında ən mühümü yaş xüsusiyyətlərinin nəzərə alınmasıdır.     




Yaş dövrləri sırasında yeniyetməlik yaş dövrü pedaqoji-psixoloji xüsusiyyətlərinə görə daha çox ön plana çıxır. 11-13 yaşdan 14-15 yaşadək olan müddət yeniyetməlik yaş dövrünü əhatə edir. Bu dövrdə yeniyetmə həm uşaqlıq, həm də ilk gənclik əlamətlərinə malik olur. Yeniyetməlik yaş dövrü orta məktəbin V-IX sinif şagirdlərini əhatə edir. Bu yaş dövrü psixoloji vəziyyəti, pedaqoji çətinliyi ilə digər yaş dövrlərindən fərqlənir. Belə ki, yeniyetməlik dövrü həm uşaq, həm də onun ətrafında olanlar üçün çətin dövr hesab olunur.  Elmi-pedaqoji ədədbiyyatda yeniyetməlik dövrü “keçid dövrü”, “çətin dövr”, “dönüş dövrü”, “böhran dövrü” adlandırıldığı üçün bu dövrü risk qrupuna aid olan xüsusiyyətlər kimi də qiymətləndirmək olar. Yeniyetməlik yaş dövrü digər yaş dövrləri ilə müqayisədə valideynlər, müəllimlər, tərbiyəçilər üçün narahatlıq yaradan yaş dövrüdür.  Antropoloq Ruf Benedikt yeniyetməliyə keçidin iki tipini qeyd etmişdir:                    1) fasiləsiz keçid; 










     2) uşağın əvəllər öyrəndikləri ilə böyük olduğunu göstərmək üçün lazım olan davranış tərzləri və təsəvvürləri arasında uyğunsuzluğun, uçurumun olduğu keçid   [21, səh 102]. Birinci halda, böyüklərin davranış və tələblərini mənimsəyən yeniyetmələr eyni zamanda özlərini yaşlılar kimi aparmağa çalışırlar. İkinci halda isə yeniyetmələrə verilən tələblərdə müəyyən uyğunsuzluqlar olur. 

Yeniyetməlik yaş dövrü cəmiyyətdə mövqe qazanmağa gedən yol hesab olunur. Başqa sözlə, bu dövr cəmiyyətə daxil olma dövrü də adlandırılır. Bir sıra xüsusiyyətlər vardır ki, bu xüsusiyyətlər yeniyetməlik yaşı formalaşan zaman özünü biruzə verir. Bu xüsusiyyətlərə diqqət yetirək: özünü qiymətləndirmənin formalaşması; mənlik şüurunun inkişaf etməsi; özünü yaşlılar kimi aparmaq istəməsi və meyli; yeni tip qarşılıqlı münasibətlərin formalaşması və s. Yeniyetməlik dövründə uşağın inkişafında bir sıra dəyişikliklər baş verir ki, bu dəyişikliklərdən biri də özünüdərketmə səviyyəsinin yüksəlməsidir. Məhz bu səbəbdən yeniyetmə özünü uşaq hesab etmir, ətrafında olan hər kəsin ona yaşlı adam kimi yanaşmasını, münasibət bəsləməsini istəyir. Yeniyetməlik yaş dövründə uşaqlar yaşlılara mənsub hərəkətləri icra etməyə meyl edirlər. Şəxsiyyətlərarası münasibətlərin düzgün qurulması, uşaqlara yaşlı-uşaq münasibəti deyil, yaşlı-yaşlı münasibətinin bəslənilməsi yeniyetmələrin düzgün tərbiyəsində mühüm rol oynayan amillərdən biridir.Yeniyetmələrə elə gəlir ki, onlar yaşlılara oxşasa, müəyyən hüquqlara malik olmuş olacaqlar. Ümümiyyətlə, yeniyetmələrdə yaşlılıq hissinin əmələ gəlməsi onların özünüqiymətləndirməsinə, özlərinə olan münasibətlərinin dəyişməsinə də təsir göstərir.  










Aparılan müşahidələr və monitorinqin nəticəsi onu deməyə imkan verir ki, təhsialma prosesində dəstəkləyici mühitin təmin olunması əsas şərtdir. Burada məqsəd vətəndaşın formalaşdırılmasıdır. Yeniyetmələrin doğma vətənimizə layiqli vətəndaşlar kimi yetişməsində, həyati bilik və bacarıqlara, savada, mədəniyyətə, geniş dünyagörüşünə yiyələnməsində təhsilin rolu böyükdür. Belə ki, təhsilin qarşısında qoyulan vəzifələr tərbiyə məsələlərinə daha ciddi yanaşılmasını özündə ehtiva edir. Yeni pedaqoji təfəkkürə əsasən, təhsilalanlar saysız-hesabsız bilik və məlumatlarla yüklənməməli, onlara öyrənməyi öyrətmək, eyni zamanda şəxsiyyətlərinin formalaşdırılması, mənəvi keyfiyyətlərinin inkişaf etdirilməsi, onları milli dəyərlərimiz, adət və ənənələrimiz ruhunda tərbiyələndirmək lazımdır. Yeniyetmə və gənclər öz hərtərəfli inkişafları, nümunəvi davranışları, təlim nailiyyətləri ilə cəmiyyətə, vətənə layiqli bir fərdə çevrilirlər. Lakin elə yeniyetmələr də vardır ki, onların təlimə və öz davranışlarına, eyni zmanda insanlarla olan münasibətlərində ciddi problemlər meydana gəlir.  Bildiyimiz kimi yeniyetməlik mərhələsi 3 hissəyə bölünür: erkən yeniyetməlik dövrü, orta yeniyetməlik dövrü və gec yeniyetməlik dövrü. Yeniyetmənin fizioloji inkişaf imkanları nəzərə alınmazsa, onu tərbiyə etmək mümkün olmaz. Belə ki, bu yaş dövründə orqanizmdə müxtəlif dəyişikliklər özünü biruzə verir. Yeniyetməlik dövrünün başlanğıcında hormonal proseslər dəyişir və bununla da insanın xarici görünüşündə də dəyişikliklər baş verir: qızlarda qadın bədən quruluşu formalaşmağa başlayır, oğlanlarda isə səs dəyişilir, kişi bədən quruluşu formalaşır. Bu dəyişiklik zehni dəyişikliklə birgə başlayır. Yeniyetməlik yaşı güclü mənəvi-psixoloji, bioloji və sosial dəyişikliklərlə xarakterizə olunur. Harmoniyanın pozulması ilə yadda qalan yeniyetməlik dövrü yaş xüsusiyyətlərindən asılı olaraq təlatümlü dövrdür. Nəzərə alınmalıdır ki, hipoz və qalxanabənzər vəzlərin funksiyası intensivləşir və buna görə də  boy artımı ilə bədən çəkisi arasında müvazinət pozulur, maddələr mübadiləsi sürətlənir və cinsi yetişkinliyin dinamikası yeniyetməyə imkan vermir ki, o, davranışında müvazinəti təmin edə bilsin. Yeniyetməlik dövrünün təlatümlü keçməsi bir sıra psixi xəstəliklər üçün də şərait yaradır. Yeniyetmənin davranışı gözlənilməz istiqamətə dəyişərsə, aqressivliyi həddən artıq artarsa, dərs müvəffəqiyyəti düşərsə, qanun və hüquqları pozursa, qumara, narkotikə, bir sözlə  zərərli vərdişlərə meyillilik varsa, bu zaman artıq bu əlamətlər yeniyetmənin valideyni, onun ətrafındakı insanlar və məktəb üçün bir siqnaldır. Belə şəxslərin yenidəntərbiyəyə ehtiyacı vardır. Bu tipli yeniyetmələrə ‘‘çətin uşaqlar’’ deyilir. Ümumiyyətlə yeniyetmələri tərbiyəvi təsirlərdən kənarda, nəzarətsiz saxlamaq olmaz. Belə ki, yeniyetmələrdə mənfi halları vaxtında aşkarlayıb, onların yenidəntərbiyəsi ilə məşğul olmaq lazımdır. Bu sahədə ailənin və məktəbin mühüm vəzifələri vardır. Əgər ailə və məktəb yenidəntərbiyəyə ehtiyacı olan yeniyetmələrin tərbiyəsində birgə fəaliyyət göstərərsə, bu zaman səmərəli nəticələr əldə etmək olar. Tədqiqat zamanı üçüncü bir qüvvənin – təcrübəçi tələbələrin də bu işə qoşulması məqsədəuyğundur. Bu məqsədlə ali təhsil müəssisələrində təhsil alan tələbələri orta ixtisas və ali məktəblərdə yenidəntərbiyəyə ehtiyacı olan yeniyetmələrlə təlim-tərbiyə işinə hazırlamaq lazımdır. Bu sahədə Pedaqogika, Sosial pedaqogika, Psixologiya, Pedaqoji psixologiya və Sosial psixologiya fənləri mühüm rol oynayır. 
Yeniyetməlik dövrü insan həyatında keçid dövrü olduğu üçün risk qrupuna aid yeniyetmələrlə təlim-tərbiyə işinin qurulması məsuliyyəti ikiqat artırır. Belə ki, yenidəntərbiyə işi “çətin” yeniyetmələr arasında aparılır. “Çətin” yeniyetmələri yenidən tərbiyə etmək, onların mənəvi inkişafındakı uğursuzluqları aradan qaldırmaq müəllimin, valideynin belə yeniyetmələri düzgün müəyyənləşdirməsindən, vaxtlı-vaxtında lazımi tədbir görməsindən asılıdır. Yenidəntərbiyə bir tərəfdən yeniyetmənin zərərli vərdişlərini aradan qaldırır, digər tərəfdən müsbət mənəvi keyfiyyətləri yeniyetməyə aşılayır. Yenidəntərbiyə tərbiyəyə nəzərən daha mürəkkəb pedaqoji proses olmaqla yanaşı eyni zamanda da uzun sürən bir prosesdir. Yenidəntərbiyə zamanı tərbiyəçi iki istiqamətdə iş aparır. İlk olaraq uşağın şüurunda kök salmış zərərli əxlaqi və ya mənəvi keyfiyyətlərin düzgün olmadığını isbat edib, aradan qaldırmalıdır. Digər tərəfdən isə tərbiyəçi cəmiyyət üçün faydalı keyfiyyətləri uşağa aşılamalıdır. Yeniyetmənin həyat tərzində, davranış və rəftarında, şəxsiyyətlərarası münasibətlərində yol verilən nöqsanlar nə qədər tez aşkar edilərsə, bu qüsurların qarşısının alınması bir o qədər asan olar. 
“Yenidəntərbiyə” dedikdə tərbiyəçinin uşağın şüurunda kök salmış yanlış vərdişlərin, baxış, əqidə və qiymətləndirmənin, eyni zamanda şəxsiyyətin formalaşması prosesinə mənfi təsir göstərən davranış təcrübəsinin dəyişdirilməsinə yönəldilmiş məqsədəuyğun, mütəşəkkil, planlı və sistemli fəaliyyəti başa düşülür. Fikrimcə, yenidəntərbiyə yanlış tərbiyə nəticəsində formalaşan mənfi xüsusiyyətlərin aradan qaldırılmasına yönələn tərbiyə prosesi deməkdir.  Yenidəntərbiyəyə ehtiyacı olan yeniyetmələrin meydana çıxmasında başlıca səbəblərdən biri ailə tərbiyəsində yol verilən nöqsanlardır. Bu nöqsanlara diqqət yetirək: 
                                                  1. Müəllimin yeniyetmənin xarakter xüsusiyyətlərini səthi bilməsi; 

                   2. Cəza tətbiq etməklə, valideynlərə şikayət etməklə yeniyetməyə təzyiq göstərərək, yeniyetmənin müqavimətini qırmağa cəhd göstərmək; 


                             3. Valideynlərin müəllimlərlə olan münasibətlərində yaxud da yeniyetmənin müəllimlərlə olan münasibətlərində münaqişəli vəziyyətlər və s.

    
Qarşıda qoyulan vəzifələrin icrası zamanı ailə-məktəb birliyinin təmin olunması daha çox faydalı sayılır. Şəxsiyyətin mənəvi aləmində müsbət cəhətlərin intensiv inkişafı üçün ailə və məktəb tərəfindən tərbiyə prosesinin təkmilləşdirilməsi, eyni zamanda sadaladığımız tipik səhvlərin aradan qaldırılması zəruridir. Ailə yenidəntərbiyənin ümumi strategiyasına yiyələnməli, ona yaxından bələd olmalı, ailədaxili münasibətləri müsbət istiqamətə dəyişməli, öz övladına daha çox diqqət yetirməli, onun uğurlarına dəyər verməlidir. Bununla yanaşı məktəbdə də yenidəntərbiyəyə ehtiyacı olan yeniyetməyə münasibət dəyişməlidir. Belə ki, o, kollektivin ümumi işinə cəlb edilməlidir. Yenidəntərbiyəyə ehtiyacı olan yeniyetmələrlə aparılan iş çətin olmaqla yanaşı eyni zamanda çoxmərhələli prosesdir. Bu səbəbdən uşaq və yeniyetmələrin ailədə tərbiyə olunması xüsusi yanaşma tələb edir. Belə ki, ailədə olan münasibətlər əxlaq və ictimai münasibət normalarına uyğun gəlməzsə, bu zaman uşaq və yeniyetmələrin tərbiyə olunması çətinləşir. Uşaqlar “çətin” və “asan” olaraq doğulmurlar onlar sonradan “çətin” olurlar. Böyüklərin onlara münasibətinin nəticəsində yenidəntərbiyəyə ehtiyacı olan uşaq və yeniyetmələr meydana gəlir. Sözə baxmayan, tənbəl, inadkar, nadinc, intizamsız, kobud, yalançı, asosial olan uşaqlar çətin uşaqlar kimi şərh olunur. Yenidəntərbiyəyə ehtiyacı olan, başqa sözlə “çətin” yeniyetmələr mütəxəssislər tərəfindən 3 qrupa bölünür: 

                                                                                                          1) iradi-emosional inkişaf səciyyəsi, davranışındakı qüsurları ilə şərtlənən yeniyetmə;   2) pedaqoji cəhətdən baxımsız olan və bunun nəticəsində əxlaqi təsəvvürlərə yiyələnməyən yeniyetmə; 







        
        3) əlverişsiz inkişaf şəraiti və ya eyni zamanda tərbiyəçinin düzgün iş apara bilməməsi nəticəsində çətin böyüyən yeniyetmə. 



  

Yenidəntərbiyə prosesi yeniyetmənin şəxsiyyətində olan mənfi xüsusiyyətlərin aradan qaldırılmasına xidmət edir. Yenidəntərbiyə prosesi bu kateqoriyalardan olan yeniyetmələri əhatə edir:
1) yeniyetmə cinayətkarlar; 
2) pedaqoji cəhətdən özbaşına buraxılmış yeniyetmələr;  
3) yetkinlik yaşına çatmayan və hüquq qaydalarını pozan yeniyetmələr; 
4) “çətin” tərbiyə olunan yeniyetmələr.




Yenidəntərbiyəyə ehtiyacı olan yeniyetmələrin davranış pozğunluğuna bu formalar aiddir: təhsildən yayınmaq, həm valideynin, həm də müəllimin sözünə baxmamaq, insanlarla, o cümlədən həmyaşıdları ilə kobud rəftar etmək, aqressivlik, xuliqanlıq, oğurluq, narkotikə, spirtli içkilərə qurşanmaq, siqaret çəkmək və s. Davranış pozğunluqlarına daha çox fiziki və psixoloji cəhətdən sağlam olmayan yeniyetmələrdə rast gəlinir. Belə yeniyetmələrin  ailələri ilə məqsədyönlü, sistemli, fasiləsiz iş aparılmalıdır ki, ailənin yeniyetməyə olan təsirini neytrallaşdırmaq mümkün olsun. Pis təsir altında olan yeniyetmənin yenidəntərbiyəsi diqqət mərkəzində durmalıdır. Yenidəntərbiyəyə ehtiyacı olan pedaqoji cəhətdən baxımsız yeniyetmələr asudə vaxtlarını çox vaxt küçə və məhəllələrdə  keçirirlər. Küçə və məhəllə mühiti onlar üçün asudə vaxt keçirməkdə əlverişli məkan sayılır. Belə ki, nümunəvi davranışı olan, yaxşı oxuyan şagirdlərə nisbətən davranışında qüsur olan, dərslərini oxumayan yeniyetmələrin boş vaxtları daha çox olur. Çünki, onlar dərs hazırlamağa vaxt sərf etmirlər. Belə yeniyetmələr təriflənən şagirdlərlə ünsiyyət qura bilmir, belə şagirdlərə qaynayıb-qarışmır, məktəb və sinif kollektivində özlərini görmürlər və buna görə də təhsil müəssisəsindən kənarda kiçik qruplar şəklində birləşməyə çalışırlar. Hansı ki, belə qruplara qeyri-formal, kortəbii qruplar adlanır. Yeniyetmələrin belə qruplara qoşulmasında məqsəd öz “Mən”ini təsdiq etməkdir. Kortəbii qrupun xarakterinə görə iki forması diqqəti cəlb edir: kortəbii qrupun birinci forması ciddi narahatlıq yaratmır. Belə ki, buraya dərdləşmək, çayxanaya, gəzintiyə, kinoya, bara, restorana, pivəxanaya, idmanla məşğul olmağa gedən və s. yeniyetmələr aiddir. Bu birinci formanın müsbət cəhəti odur ki, özünütəsdiq və seçici ünsiyyət zamanı uşaq və yeniyetmələrin tələbatlarının ödənilməsi ilə yanaşı eyni zamanda onların müstəqilliyini də təmin edir. Kortəbii qrupun fəaliyyətində yeniyetmə fəal iştirak edərsə, bu zaman qrup və onun üzvləri yeniyetmənin şəxsiyyətinin formalaşmasına müsbət təsir göstərər. Kortəbii qrupun birinci forması üçün dediklərimizi bu qrupun ikinci formasına aid edə bilmərik.Belə ki, ikinci forma  ciddi narahatlığa səbəb olur. Burada qrup üzvləri hüquq normalarını, birgəyaşayış qaydalarını, qanunun tələblərini pozmağa meyilli olurlar. Onlar cinayət əməllərinə yol verir, oğurluq edir, siqaret çəkir, narkotik maddələr qəbul edir, içki içir, qumar oynayırlar. Belə “çətin” uşaqların həyat tərzinə, davranış və rəftarına laqeyd olmamalı, onlara düzgün istiqamət verilməli və eyni zamanda onlarla iş aparılmalıdır. Bu məsələ ilə gənclər təşkilatı, respublikamızın şəhər və rayonlarında fəaliyyət göstərən məktəbdənkənar müəssisələr – uşaq yaradıcılıq evləri və sarayları uşaq kinoteatrları, uşaq kitabxanaları, uşaq-gənclər idman məktəbləri, yaşayış yerlərindəki yeniyetmə klubları, ictimaiyyət nümayəndələri məşğul olur. Eyni zamanda pedaqoji təcrübə keçən tələbələr də  bu işə cəlb edilməlidir. Belə ki, ailə, məktəb, ümumtəhsil məktəblərində pedaqoji təcrübə keçən tələbələr, eyni zamanda ictimaiyyət öz səylərini əlaqələndirməli, yeniyetmənin şəxsiyyətinə təsir göstərən neqativ halları neytrallaşdırmalı və aradan qaldırmalıdır. 



 


Pedaqoji ədəbiyyatda qeyrirasional-şüurlu dövr kimi qiymətləndirilən yeniyetməlik dövründə şagirdlərdə həssas davranış modeli formalaşmalıdır. Yeniyetməlik dövründə uşağın öz duyğularını idarə etməsi çətinləşir. Bu dövrdə uşaq tənqidə qarşı həssas olmaqla yanaşı eyni zamanda duyğu vəziyyətində ani dəyişmələr baş verər, uşaqda həssas və kövrək mənlik hissləri yaranır. Eyni zamanda bu dövrdə həm fiziki, həm də zehni inkişaf sürətlənir. Yeniyetmələrin əsas problemlərindən biri valideynlərinin onları səhv başa düşməsidir. Ümumiyyətlə valideynlər uşaqların hər hərəkətinə reaksiya verməzdən öncə 10-a qədər saymalıdır.  Çünki, uşaqların ruh hallarının anidən dəyişməsi onların səhvi deyil, bu tamamilə beyinlə əlaqədar bir prosesdir. Belə ki, ailədə özünə inam qazanan  gənc, bu inamı gerçək həyata inteqrasiya edir və beləliklə məktəbdə hörmət qazanır. Deməli, ailə, yeniyetmələrin cəmiyyətdə uyğun bir mövqe qazanmasında mühüm rol oynayır. Əslində bu dövrdə valideynlər uşaqlarının fikirlərinə diqqətlə yanaşmalı, paltarlarına və görünüşlərinə müdaxilə etməməli, onları olduğu kimi qəbul etməlidir. Yeniyetmələrin hərəkətlərini valideynlər bəzən kobudluq, hörmətsizlik kimi qəbul edirlər və bununla da səhv əlaqələr meydana gəlir. Bu da yeniyetmənin  ictimailəşməsinə mənfi təsir göstərilməsində özünü biruzə verir. Yeniyetməlik dövründə valideynlər uşaqlarına qarşı səbirli olmalı, onları başa düşməli və onlarla yalnız valideyn olaraq deyil, həmçinin yoldaş olaraq da rəftar etməlidirlər. Belə olan zaman, yeniyetmələr valideynlərini daha yaxşı başa düşər, yaxşını və pisi daha yaxşı təhlil etmək bacarığına malik olarlar. 







“Yeniyetmələrin atası” Corc Stanley Hall hesab olunur. Çünki Corc Stanley Hall ilk psixoloq idi ki, o, yeniyetmələri araşdırmış, onların psixologiyasına, yaş xüsusiyyətlərinə, davranışlarına elmi yanaşma tətbiq etmişdir [31]. O, gənclərin emosional sürət olduğuna inanırdı. Hallın fikrincə emosional hədd arasındakı dalğalanmalar 20 ilə qədər davam edir. Bu barədə heç bir şey etmək mümkün deyil, çünki bu emosional dalğalanmalar genetik olaraq kodlaşdırılmışdır. Bir müddət psixoloqlar Hallun bu fikirləri ilə razilaşmadılar. Lakin illər keçdikcə Hallun fikirləri  öz əksini tapmağa başladı. Xarakter fərdi psixoloji xüsusiyyətlərin məcmusu hesab olunur. Bu xüsusiyyətlər formalaşması cəmiyyətdə və ailədə baş verir. Ailə sosial institutdur hansı ki, çoxfunksiyalı mürəkkəb bir sistemə malıkdir. Ailə özündə qarşılıqlı təsir mexanizmlərini, empatiya, kommunikativ proseslər və s. birləşdirir. İstər ayrı-ayrı fərdlərin, istərsə də cəmiyyətin həyatında ailənin rolu danılmazdır. Ailənin funksiyası, strukturu və dinamikası onun xarakteristikası ilə bağlıdır. Ailə tərbiyəedici funksiyaya malikdir. Hansi ki, bu funksiya ailə üzvlərinin hər birinin şəxsi tələbatlarının ödənilməsi ilə xarakterizə olunur. Ata və ananın valideynlik tələbatı, övladları ilə qarşılıqlı münasibətlərin qurulması, onların tərbiyəsi kimi proseslər tərbiyəedici funksiyaya daxildir. Sosioloqlar və psixoloqların fikrincə, ailə xarakterin yetişdiyi ilk və ən mühüm toplumdur. Belə ki, ailədə xarakterin əsas bünövrəsi qoyulur. Görkəmli tətqiqatçı Ribelə görə, valideyn övlad münasibətlərində emosional rabitə məhəbbətin və bağlılığın əsasını təşkil edir. Ribel göstərir ki, gələcəkdə xoşagəlməyən, mənfi davranışların əsas səbəblərindən biri ananın övladına qarşı hədsiz məhəbbəti və ya fiziki tənbehi ola bilər. Ribel tədqiqat zamanı ailələrin tərbiyə üsullarını araşdırmışdır. Bu tədqiqat əsasında yeniyetmələrin xarakter tipləri öyrənilmişdir. Yeniyetmələrin ailədaxili münasibətlərinə diqqət yetirək. Belə ki, ilk növbədə yeniyetmənin valideynləri, bacı və qardaşları ilə ailədaxili münasibətlər qurulur. Bu münasibətlərdə pozulma halı baş verərsə, bu zaman bu pozulma yeniyetmədə psixogenin yaranma mənbəyinə çevrilər. Yunan mənşəli söz olan psixogen psixikanın pozulması kimi başa düşülür. Psixikanın pozulması böyük fəsadlar törədə bilər. Psixogenin baş verməsinə səbəb orqanizmin zəifləməsi yaxud da uzunmüddətli psixi gərginlik ola bilər. Yeniyetmənin tələbatlarının böyük bir hissəsi ailədə ödənilir. Yeniyetmənin tələbatlarından bəzilərinin ödənilməməsi açıq və ya daxili narahatlığa səbəb olur. Ailənin əsas vəzifələrindən biri də yeniyetmənin sosial davranışına nəzarətdir. Çünki bu dövrdə sosiallaşmaya, müstəqilliyə olan tələbat güclənir. Lakin buna baxmayaraq yeniyetmədə cəmiyyətin tam hüquqlu üzvü olmaq üçün lazım olan keyfiyyətlər hələ kifayət qədər deyildir. Bu tələbat ödənilmədikdə yaxud onun ailəsi bu tələbatı ödəmək imkanına malik olmadıqda, bu zaman yeniyetmə ya sosial normaları pozur, ya da onun psixikasının və şəxsiyyətinin formalaşmasında problemlər yaranır. İlkin əlamət hesab olunan pozuntular zaman keçdikcə daha da dərinləşə bilir, hətta şizofreniya, depresiya, psixoz kimi bir çox psixoloji problemlərə yol aça bilir. Yeniyetmələrdə baş verən bir çox pozuntuların əsaını valideyn övlad münasibətlərinin pozulması təşkil edir. Yeniyetmə valideynlərinin  nəzarətindən kənarda qalarsa, valideyn onu başlı başına buraxarsa, lazım olduqda ona köməklik göstərməzsə, yeniyetmənin fəaliyyəti ilə maraqlanmazsa bu zaman belə hallar baş verir. Münasibətlərin pozulması çətin tərbiyə olunan yeniyetmələrin meydana gəlməsində başlıca səbəblərdən biridir. Bu sahədə bir sıra tətqiqatlara imza atan Kuper Smitt valideyn tərbiyəsinin əhəmiyyəti haqqında aparmış olduğu araşdırmanın nəticəsində belə yazır: ”Özünə inanan oğlan uşaqları, özlərinə inanan və emosiyalara hakim olan valideynlərə mənsubdurlar. Bu valideynlər ilə övladları arasında tərbiyə məsələləri ilə bağlı tam uyğunluq mövcuddur” [31]. Yeniyetmənin psixikasının inkişafında, şəxsiyyətinin formalaşmasında  “Tərbiyə korluğu”  bir sıra neqativ təsirlərə malik olur. Yeniyetmə valideynin səhv mövqeyinə və ya onun tələblərinə qarşı qaydaları pozmaqla cavab verir. Belə ki, o, aqressiv davranışlar nümayiş etdirir. Valideyn onunla bacarmadıqda geri çəkilməyə məcbur olur. Beləliklə yeniyetmə və valideyn arasında soyuqluq yaranır. Halbuki  yeniyetmənin sosial davranışı daim ailənin nəzarətində, diqqət mərkəzində olmalıdır
Araşdırmalar zamanı məlum oldu ki, bəzən cəmiyyət tərəfindən yeniyetmələrin diqqətsiz olduğu və impulsiv reaksiya göstərdiyi düşünülür. Ancaq bu mövzuda araşdırmalar ziddiyyətlidir. Bəzi tədqiqatçılar iddia edirlər ki, yeniyetməlik uşaqlarda impulsiv reaksiyaları idarə etmək bacarığının inkişaf etdiyi bir dövrdür. Bu o deməkdir ki, yeniyetməlik dövründə bu problemlər daha az baş verməlidir. Digərləri, impulsları idarə etmək qabiliyyətinin təxminən 11-12 yaşlarında inkişaf etməyə başladığını və yetkinliyə qədər davam etdiyini iddia edirlər. Eyni araşdırmalar yeniyetmələrin riskli davranışlarını və impulsiv reaksiyalarını onların duyğularını idarə edə bilməmələri ilə izah edir. Tədqiqatlar göstərdi ki, 12 yaşdan kiçik uşaqlar uzunmüddətli nəticələri düşünə bilmir və dərhal məmnunluq gətirən seçimlər edə bilirlər. Buna görə də, bu uşaqlar nəticələri qabaqcadan görə bilmir və səhvlərini idarə edə bilmirlər. Bu, yeniyetmələrin  davranış və hərəkətlərinin nəticələrini qiymətləndirə bilmədiklərini göstərir. Belə olduqda narkotik, alkoqol və siqaretdən istifadə edən yeniyetmələrlə profilaktik iş çox vaxt effektiv olmur, çünki bu yeniyetmələr emosional nəzarətdə və iradədə çətinlik çəkirlər. Bu vəziyyətdə mütəxəssislər - nevroloq, psixiatr və başqalarının bu işə hərtərəfli cəlb olunması tələb olunur. Maraqlıdır ki, yeniyetmələr böyüklərə nisbətən uğursuzluğa daha az reaksiya verirlər. Digər tərəfdən, mükafat və cəzalara qarşı həssaslıq yeniyetməlik dövründə dəyişir. Tərifə qarşı həssaslıq 10-13 yaş arasında artır və cəzaya qarşı həssaslıqdan daha güclü olur. Yeniyetmələrlə ünsiyyət qurarkən bu faktı nəzərə almaq sərt müdaxilələrin səmərəsizliyini izah edir. Müasir dövrdə sosial beyin adlanan yeniyetməlik dövrünün beyin fəaliyyətinin tədqiqi böyük əhəmiyyət kəsb edir. Beynin sosial hissəsi insanları ətraf mühitə cavab verməyə hazırlayan bir xüsusiyyətdir. Başqalarının düşüncələrini, hisslərini və məqsədlərini, xüsusən də onların səssiz siqnalları vasitəsilə şərh etmək imkanı verir. Yeniyetməlik dövründə sosial beynin inkişafı tam olaraq tamamlanmır. Bu səbəbdən yeniyetmələrdə empatiyanın olmaması, başqalarının emosiyalarını anlamaqda çətinlik və introversiya müşahidə oluna bilər. Özlərini başqalarının yerinə qoymaq istəkləri yüksək həssaslıq və hadisələri dərk etmək üçün səy göstərməmələri səbəbindən nəticəsiz qalır. Yeniyetməlik dövründə dostların təsiri ilə sosial stimullara cavab verən “sosial beyin” əvvəlki kimi aktiv deyil. Bu təsirlər yetkinlik başlamazdan əvvəl nəzərə çarpır. Yetkinlik dövründə, bəzi tədqiqatçıların fikrincə, dostlardan asılılıq patoloji olur və bu, neyrokimyəvi reaksiyalar səviyyəsində baş verir. Bu, hətta ən riskli davranışın dostlar tərəfindən bəyənilməsinin yüksək əhəmiyyətini izah edir. Gənc yeniyetmələrdə baş verən əsas dəyişikliklər D.B. Elkonin və T.V. Draqunova bunu aşağıdakı kimi müəyyən edir [3]: 


                                                         - Təhsil fəaliyyəti dedikdə inkişaf və özünü təkmilləşdirmə fəaliyyəti başa düşülür;      - Yeniyetməlik dövründə dostlarla sıx əlaqələr qurmaq, həmyaşıd qrupları ilə ünsiyyət qurmaq prioritet məsələyə çevrilir.




                                    - Yeniyetmələr özlərini daha yaxşı tanıdıqları "yetkinlik hissi" adlı inkişaf mərhələsindən keçirlər. 









      - Bu dövrdə yeniyetmələr yeni etik standartlar, dəyərlər və konsepsiyalar inkişaf etdirərək, mənlik hisslərini yenidən formalaşdırırlar. Bu, yeniyetmələrin özünüinkişafında yeni bir addım deməkdir. Gənc yeniyetmələr bu yaşda həmyaşıdları və  böyüklər ilə şəxsiyyətlərarası qarşılıqlı əlaqədə dəyişiklik yaşayırlar. Problemləri həll edərkən, yeniyetmələr yalnız obyektiv şərtləri və hərəkət modellərini deyil, həm də öz keyfiyyətlərini nəzərə almağa başlayırlar. Yeniyetməlik dövründə yeniyetmələr dostluq və həmyaşıd qrupları ilə qarşılıqlı əlaqəyə böyük əhəmiyyət verməyə başlayırlar. Onlar “əzəmət hissi” kimi tanınan inkişaf mərhələsindən keçərək özlərini daha yaxşı başa düşürlər. Bu müddət ərzində yeniyetmələr yeni əxlaqi standartları, dəyərləri və ideyaları inkişaf etdirir və mənlik hisslərini yenidən formalaşdırırlar. Bu, onların özünüinkişafında yeni mərhələdir. Kiçik yeniyetməlik dövrünün psixoloji problemlər bunlardır: 


                                                                            
1. Həssaslıq və emosionallıq: Yeniyetmələr emosional və həssasdırlar, böyüklərin onlar üzərindəki hakimiyyətini rədd edir və öz qabiliyyətlərini yüksək qiymətləndirirlər. Onların “hər şeyi özüm edə bilərəm” kimi düşüncələri vardır. Lakin onların özlərini müstəqil hesab etməsi yanlışdır. Yeniyetməlik dövründə fiziki görünüş əsas qiymətləndirmə meyarına çevrilir. İnsanlar xarici görkəminə, geyiminə, zinət əşyalarına və makiyajına görə mühakimə olunur. 


                         
2. Müxtəlif qrupların təsiri altına düşmək: Yeniyetmələr küçə qrupları və dini qrupların təsirinə asanlıqla düşə bilirlər. Sadiq dostlara sahib olmaq istəyi insanları “dost” və “yad” kateqoriyalarına ayırmağa, fərqli dünyagörüşünə səbəb ola bilər və bu cür münasibətlər belə qruplarda tez-tez müşahidə olunur. 



     
3. Məktəbdə nizam-intizam:  Bu yaşlarda dağıdıcı davranışlar hansı ki, siqaret çəkmək, spirtli içki qəbul etmək, oğurluq etmək, yalan danışmaq və s. baş verə bilər. Gənclər tez-tez aqressiya və zorakılıq nümayiş etdirirlər, lakin onlar dost və ailə qruplarında da razılıq və əməkdaşlığa ehtiyac duyurlar. Belə ki, yeniyetmələrin böyüklərin dəstəyi və diqqətinə ehtiyacları vardır. 





      
4. Öyrənməyə marağın azalması və ya olmaması: Tələbələr öyrənməyə marağını itirdikdə, onların akademik tərəqqisi əvvəlki trayektoriyasından uzaqlaşır. Bunun əvəzinə həmyaşıdları ilə ünsiyyət onların əsas diqqət mərkəzinə çevrilir.
Yeniyetmələrdə güclü emosional vəziyyət, başqalarının fikirlərinə həssaslıq, itaətsizlik, həmyaşıdları arasında bəyənilmək istəyi, “başqalarından pis olmamaq” ziddiyyəti və eyni zamanda “hamı kimi olmamaq” kimi xüsusiyyətlər vardır. Eyni zamanda onlar kiçik qruplar yaratmağa meyllidirlər və bu qrupların əsas motivasiyası yetkinlik hissi, orijinal düşüncələr və başqalarından fərqli olmaq istəyidir. Bu kontekstdə pedaqoqlar yeniyetmələrin öz şəxsiyyətlərini üzə çıxara biləcək, həmyaşıdları və maraq qruplarından dəstək ala bildikləri istinad qrupu yaratmağın yollarını axtarmalıdırlar. Yadda saxlamaq lazımdır ki, gənclərin şəxsiyyətinin formalaşmasında özünə inamını zədələmək asandır. Ona görə də istər təhsildə, istərsə də onların təhsildən kənar fəaliyyətlərində gənclərə ünvanlanan tənqidlərə diqqət yetirilməlidir. Məktəb psixoloqu yeniyetmənin valideynləri ilə olan və ailədaxili ünsiyyətinə daha çox diqqət yetirməlidir. Qeyd edək ki, bu dövr təkcə yeniyetmə üçün deyil, dəstəyə və psixoloji rəhbərliyə ehtiyacı olan valideynlər üçün də çətin olur. Valideynlərə başa salmaq lazımdır ki, övladında baş verənlər normaldır və şəxsiyyətin inkişafında məntiqi mərhələdir. 



                                
14-17 yaş aralığı böyük yeniyetməlik dövrünü əhatə edir. Böyük yeniyetməlik dövründə yeniyetmələr inkişaf etməkdə olan şəxsiyyətlərinə uyğun gələn yeni öhdəliklər götürürlər. Bu yaş qrupunda yeniyetmələrin xarici dünya ilə qarşılıqlı əlaqə təcrübəsi hələ də kifayət qədər deyil, böyüklərin təcrübələri isə hələ şüurlu şəkildə mənimsənilməyib. Draqanova təklif edir ki, böyük yeniyetməlik dövrünün bir xüsusiyyəti yetkinləşmənin başlanğıcıdır. O, yetkinləşmə növlərini araşdıraraq dörd kateqoriya ayırmışdır:








               
1. Yetkinliyin xarici əlamətlərini təqlid etmək: siqaret çəkmək, kart oynamaq, şərab içmək, böyüklərin işlətdiyi müəyyən sözlərdən istifadə etmək, böyüklərin dəbinə uyğun geyinmək və saç düzümü etmək, makiyaj etmək və böyüklər kimi asudə vaxt keçirmək.
2. Oğlanları "əsl kişi" keyfiyyətlərinə görə qiymətləndirmək: Bunlar fiziki güc, cəsarət, qətiyyət, dözümlülük, iradə gücü və bağlılıqdır. 



               
3. Sosial yetkinlik: Bu, uşaqlar və böyüklərin müxtəlif fəaliyyətlərdə əməkdaşlıq etdiyi bir prosesdir. Burada oğlanlar dülgərlik və tikinti kimi bacarıqları öyrənirlər, qızlar isə yemək bişirmək, tikiş və toxuculuq kimi bacarıqları inkişaf etdirirlər. 
    
4. İntellektual yetkinlik: Bu, yeniyetmələrin bilik əldə etmək qabiliyyətinin inkişafına aiddir. Bu proses kurrikulumun hüdudlarından kənara çıxan düşünmə bacarıqlarının inkişafına dəstək verir. Yetkinlərdə vacib bilik müstəqil öyrənmənin nəticəsidir. Yetkin olmaq arzusu reallıqdan müqavimətlə qarşılaşır. Uşaq hələ də böyüklərlə ahəngdar münasibət qura bilmir və bunun əvəzinə uşaq cəmiyyətində öz yerini tapır. Yeniyetmə böyüklərdən özlərinə qarşı “bərabər” münasibət bəslənməsini gözləyirlər. Digər tərəfdən, müstəqillik istədikləri halda, qəyyumluğa, etimadsızlığa etiraz edirlər. Ancaq eyni zamanda həyatın çətinlikləri ilə üzləşir, narahatlıq və qorxu yaşayırlar. Onlar böyüklərdən kömək və dəstək gözləyirlər, lakin bunu həmişə açıq şəkildə ifadə etməkdən çəkinirlər. Valideynlər, müəllimlər və həmyaşıdlar başa düşməlidirlər ki, yeniyetmə indi valideynlərindən ayrı, müstəqil fərddir və onların davamı deyil. 
Böyük yeniyetməlik dövründə ümumi problemlər bunlardır: ziddiyyətlər, ayrılıqlar, əhval-ruhiyyənin sürətli dəyişməsi böyük yeniyetməlik dövrü üçün çox xarakterikdir. Yuxarı sinif şagirdləri özlərini böyüklər dünyası ilə, xüsusən də valideynləri ilə müqayisə edirlər. Psixoloqlar bu dövrü “Səlib yürüşləri” və “Mənin kəşfi” dövrü adlandırırlar [36]. Yeniyetmələr özlərini xüsusi biri kimi görür, böyüklərin buraxdığı səhvləri etməyəcəklərinə və böyüklərdən daha dürüst, səmimi və ağıllı olduqları üçün dünyanı gözəlləşdirə biləcəklərinə inanırlar. Yeniyetmələr bütün davranışları ilə sanki böyüklərin etdiyi hər şeyi sorğulayır və düzəldirmiş kimi davranırlar. Yeniyetmələr öz dünyalarında yaşayırlar və kənar şərhlərə və ya məsləhətlərə düşmən münasibət bəsləyirlər. Bu münasibət valideynlərin nəzarəti gücləndirmək cəhdlərinə gətirib çıxarır ki, bu da öz növbəsində daha çox etirazlara səbəb olur, pis dövran yaradır.
1. Yeniyetmələrin xarici aləminin tələbləri ilə daxili qavrayışlarının uyğunsuzluğu onların böyüklərlə münasibətlərində fikir ayrılığına və yadlaşmaya səbəb olur.           
2. Müasir yeniyetmələr çoxlu dərslər, çoxsaylı fəaliyyətlərlə ağır təhsil yükü altındadırlar. Daimi stress uşaqların fiziki və psixi sağlamlığına mənfi təsir göstərir. Universitet seçimi ilə bağlı narahatlıq, xarici dünyanı müstəqil qiymətləndirmək qorxusu, həmyaşıdların zorakılığı, təhsil səbəbindən şəxsi həyata vaxt ayıra bilməmək, böyüklərlə münaqişələr, kurrikulumda lazımsız kurslar, yuxusuzluq, şəxsi problemlər və qarşılıqsız sevgi stress faktorlarıdır. 




Məktəbdə yenidəntərbiyəyə ehtiyacı olan yeniyetmələrlə aparılan iş zamanı bir sıra cəhətlər nəzərə alınmalıdır;






                          - Yeniyetmə hansı ailədən gəlib? 







       - Ailə tamdır yoxsa natamam? 








      - Ailə yeniyetməyə hansı səviyyədə tərbiyə verir?




          
      - Yeniyetmə kimlərlə oturub durur?







       - Küçənin,məhəllənin,ətrafdakıların yeniyetməyə təsiri nə dərəcədədir? 

      - Məktəbdə yaxud məhəllədə yeniyetmənin asudə vaxt keçirməsi üçün şərait varmı?    - Dərsdənkənar və ya məktəbdənkənar tədbirlər keçirilirmi?
              Yenidəntərbiyə zamanı sadaladığımız bu cəhətlərin nəzərə alınması mütləqdir.

 
II. FƏSİL. RİSK QRUPUNA AİD ŞAGİRDLƏRLƏ APARILACAQ 

İŞLƏRİN HƏYATA KEÇİRİLMƏ YOLLARI





2.1. Risk qrupuna aid şagirdlərlə aparılan mənəvi - psixoloji xüsusiyyətləri
Aqresiya bəşər tarixindən etibarən mövcud olan və diqqət mərkəzində duran bir məsələdir. Cəmiyyət yarandığı gündən aqressiyanın elementləri hiss olunsa da, bu problem anlayışlar səviyyəsində formalaşmamışdır. Yəni, mahiyyət və məzmun etibarilə, ayrı-ayrı məqsədlərə yönələn fəaliyyət etibarilə aqressiv yanaşma mövcudluğunu daim bildirmişdir. Bu proseslərdə məqsədə nail olma cəhdləri ilə məzmunlaşan aqressiyanın əsas qayəsi rəqabətdə ifadə olunmuşdur. Bəs aqressiya nədir? Mahiyyətini nə təşkil edir? Aqressiyanı yaradan amillər hansılardır? Aqressiyanın aradan qaldırılması üçün metodlar kompleksini necə müəyyənləşdirmək olar? Məhz qeyd etdiyimiz sualların elmi məzmunda həlli üçün tədqiqatımızı həmin istiqamətlər üzrə aparmışıq. Sistemliliyə riayət etmək məqsədilə ilk növbədə “aqressiya” anlayışının hərfi mənasını araşdırmağı, mahiyyət və məzmunu müəyyənləşdirməyi və tədqiqatçıların elmi-nəzəri yanaşmasını tədqiq etməyi məqsəd seçirik. Aqressiya anlayışının etimologiyası latın dilindən qaynaqlanır və latın dilindən tərcüməsi ‘‘hücum etmək’’ deməkdir. Aqressiya-bir canlı varlığın digər canlı varlığa fiziki və ya mənəvi hücum edərək ona zərər vermək istəməsi kimi başa düşülür. Eyni zamanda aqressiya hər hansı əşyaya qarşı da yönələ bilər. Aqressiya 2 qrupa bölünür:






                                              1. Düşmənçilik məqsədilə, kiməsə zərər yetirmək üçün



               2. İnstrumental - hər hansı bir məqsədə çatmaq üçün.




Müasir dövrdə sürətlə baş verən inkişaf həm də bir sıra sosial problemlər yaradır. Eyni zamanda bu sürətli inkişaf insan davranışında müəyyən pozğunluqlar yaradır. Televiziya, qəzet və jurnallarda  eləcə də internet səhifələrində yayımlanan müxtəlif aqressiv aktlar, aqressiyanı əks etdirən kinofilmlər, cizgi filmləri kimi bir sıra faktlar insanın aqressiyaya məruz qaldığının əyani göstəricisidir. Bununla yanaşı dünyada getdikcə artan qlobal problemlər, insan münasibətlərində yaranmış problemlər aqressiv davranışa gətirib çıxarır. Sadaladığımız bütün bu məsələlər gənclərin, uşaqların, yeniyetmələrin, yaşlıların davranışında aqressiya ilə müşahidə olunur. Yeniyetməlik dövründə uşaqlarda xüsusən, daxili aqressiya, əsəbilik və aqressiv davranışlar tez-tez müşahidə olunur. Hüquqşünaslar 14-16 yeniyetməlik yaş aralığını ‘‘kritik yaş dönəmi’’ adlandırırlar. Belə ki, bu yaş dövründə yeniyetmələrdə aqressiyanın ən pik həddi müşahidə olunur. Yeniyetməlik yaş dövrü hər uşaqda eyni olmur. Hər uşaq bu dövrü özünəməxsus şəkildə keçirir. Amma çox vaxt uşaqlıq dövründə diqqət görməyən, doğru şəkildə tərbiyə edilməyən, məsuliyyət hissi formalaşdırılmayan uşaqların yeniyetməlik dövrü çətin keçir.
Aqressiya həmçinin təhsil sisteminə də təsir göstərir. Bəzi yeniyetmələr həddindən artıq aqressiv olur və ya yanlış qruplaşmalara yönəlir ki, bu da nəticədə onların məktəbdən, dərsdən uzaqlaşmasına səbəb olur. Belə dövrdə uşaqlar yanlış maraqlara, zərərli vərdişlərə yönələ bilirlər. Valideynlər bu dövrdə övladlarının dost çevrəsini bilməli, ünsiyyətdə olduğu insanlara diqqət edib, onları tanımalıdır. Əgər bir uşaq təhsildən uzaqlaşırsa, dərslərini oxumaq istəmirsə təbii ki, asudə vaxtını daha çox dostları ilə keçirir və zamanla yanlış istiqamətdə maraqlara yönəlir. Aqressivlikdən danışarkən onu yaradan səbəblərə də diqqət yetirmək lazımdır. Təhsil sistemində aqressivliyi şərtləndirən səbəblər bunlardır: müəllimin dərsi keçə bilməməsi; pedaqoji ünsiyyət etikasının olmaması; padaqoji peşəkarlıq səviyyəsinin aşağı olması; tələbələr arasında ayrı-seçkiliyə yol verməsi; tələbənin geyiminə qarışması; tələbənin istədiyi peşədə və təhsil müəssisəsində təhsil almaması; tələbəyə şəxsiyyət kimi yanaşılmırsa; təhsilin məzmunu, keyfiyyəti tələbəni qane etmirsə; ailədaxili problemlər və ailə tərbiyəsi kimi faktorlar aqressiyaya səbəb olan amillər hesab olunur. Aqressiyanın təhsilə təsir etməməsi və ya bu təsiri minumuma endirmək üçün bir sıra təkliflər irəli sürülür:
     - Müəllimlərlə olan münasibətlərində ifrata yol verməmək;
- Müəllimlərin pedaqoji qabiliyyətini inkişaf etdirmək; 
- Müəllimlər üçün kurslar təşkil etmək.
Müşahidələrimiz onu deməyə imkan verir ki, yetişən nəsildə, xüsusilə yeniyetməlik dövrünə daxil olan şagirdlərdə aqressiyanı yaradan əsas şərtlər onların məruz qaldığı müxtəlif cəhətli bullinqlər vasitəsilə xarakterizə olunur. Bullinq Amerika başda olmaqla bir çox ölkənin mühüm problemlərindən biridir. Bu xarici davranışlar gənc yaşda başlayır və gündəlik həyatımıza o qədər təsir edir ki, etdiyimiz zarafatların nə qədər ürəkağrıdan və ruhumuzu incidən olduğunu görə bilmirik. Gündəlik həyatda zorakılığın demək olar ki, hər yerdə və hər mühitdə üstünlük təşkil etdiyini görə bilmirik və ya görmək istəmirik. Bullinq uşaqların incidilməsinə səbəb olan qəsdən və təkrarlanan aqressiv davranışdır. Zorbalıq, başqalarına təsir etmək məqsədilə iş yerində və ya məktəb mühitində edilən zorakılıqdır. Zorakılığın qurbanları cins, dil, irq, din və digər mövzularda təsirə məruz qalırlar. Zorakılığa tez-tez iş yerlərində, dini qurumlarda, hərbi xidmətdə, akademik müəssisələrdə, uşaq evlərində, qocalar evlərində, onlayn platformalarda rast gəlinir. Bullinqin bir çox formaları vardır: kiber, sosial, şifahi, psixoloji və fiziki bullinq. İndi isə bu növləri ayrılıqda nəzərdən keçirək. 
- Fiziki bullinq bədənə fiziki cəza ilə nəticələnir və orqanizmdə maddi fəsadlar yaradır. Fiziki zorakılıq cəmiyyət üçün ən ciddi problemlərdən biridir. Bu zorakılıq təkcə “qurbana” deyil, həmçinin onun ətrafındakı şəxslərə də təsir göstərir. Fiziki bullinqə misal olaraq vurmağı, itələməyi, qəsdən toxunmağı, tüpürməyi, şəxslərin əşyalarının oğurlanmasını və s. göstərə bilərik. Bəzən şəxsin qarşılaşdığı ilk zorakılıq forması fiziki bullinq olur. Çünki, çox vaxt  zorakılıq digər formalarda başlayır və fiziki zorakılığa doğru yol alır. Fiziki zorakılıq az bir müddət ərzində yayılır və bu böyük zərərlərə səbəb ola bilər. Məhz bu səbəbdən zorakılıq müşahidə olunan zaman dərhal digər şəxslər tərəfindən müdaxilə olunmalıdır.
- Sosial bullinq sosiallaşmanın tənəzzül həddinə istiqamətlənir, şagirddə ictimai davranış normalarına əks olan davranış modeli yaradır və şagirdin qrupda, kollektivdə mövqeyinin zəifləməsi ilə nəticələnir. Sosial zorakılıq fərdin hər hansı qrupdan kənarlaşdırılması, sinifdən xaric edilməsi, onlara qarşı həmyaşıd təzyiqinin yaradılmasıdır və sosial bullinq forması kimi qəbul edilir. Bura yalan, yalan şayiələr və qeybətlər yaymaq, başqalarını da buna sövq etmək, başqalarını kiməsə qarşı çıxmağa təhrik etmək, kimisə həmişə kənarda saxlamaq və başqalarını da eyni şeyi etməyə təşviq etmək daxildir. 
- Verbal bullinq şagirddə mənəvi sıxıntı yaratmaqla bərabər şagirdin sosial nüfuzunun itməsi ilə nəticələnir. Verbal zorakılıq başqa sözlə şifahi zorakılıq adlandırılır. Şifahi zorakılıq, bir insanın dostları üzərində güc əldə etmək üçün onları şifahi şəkildə təhqir etmək hərəkətidir. Şifahi təhqir çox zərərli ola bilər və uzunmüddətli psixoloji təsirlərə səbəb ola bilər. Şifahi təhqirin nəticələri nələrdir? Fiziki zorakılığın təsirləri ilk baxışda daha açıq görünsə də, şifahi təhqir daha çox manipulyasiya xarakteri daşıyır və uzun müddət uşağın özünə inamını və özünə hörmətini məhv etməyə çalışır. Bu, depressiya, narahatlıq və digər problemlərə səbəb ola bilər. Hətta zorakılığa məruz qalan uşağın intihar etməsinə belə səbəb ola bilər. Elə bu səbəbdən də valideynlər, müəllimlər və məktəb rəhbərləri verbal bullinqi ciddi şəkildə qarşılanmalıdır.
 - Kiber bullinq internet resursları vasitəsilə şagirdə edilən təsirdir və şagirdin həm aqressiv davranışına, həm cəmiyyətdən təcrid olunmasına və hətta ümumi cəmiyyətə qarşı nifrət hissinin formalaşması ilə nəticələnir. Kiberzorakılıq cib telefonları, kompüterlər və planşetlər kimi rəqəmsal cihazlarda baş verir. Kiber bullinq başqası haqqında mənfi, zərərli, yalan və ya təhqiredici məzmunun paylaşılmasıdır. Statistikalara əsasən günümüzdə bu növ zorakılıqların daha çox artdığını deyə bilərik. Kiberzorakılığa sosial şəbəkə hesablarının sındırılmasını, mesajlar vasitəsilə insanların alçaldılmasını, qorxudulmasını misal göstərə bilərik.                                     - Qeyri-verbal bullinq şagirddə mənəvi sıxıntı yaratmaqla qorxu hissini əmələ gətirir. - Bilavasitə bullinq şagirdlərarası qarşıdurma yaradır
- Bilvasitə bullinq (dolayı yolla) bir şagirdə qarşı bir neçə şagirdin zorakılığı ilə nəticələnir.
Aparılmış araşdırmaların nəticələrinə əsasən müəyyən olunmuşdur ki, Azərbaycanda və digər ölkələrdə baş vermiş intiharların başlıca səbəblərindən biri də məhz bullinqdir.  Buna görə də valideynlər, müəllimlər və şagirdlər zorakılığın zərərverici xarakter daşıdığını öyrənməli, intihar riski olan uşaqlara kömək etməlidirlər. Bununla yanaşı deyə bilərik ki, təhsilama dövründə kənar şəxslər tərəfindən xüsusilə şagird yoldaşları tərəfindən törədilən bullinqlər şagirdlərdə aqressiya yaradır.  Aqressiv davranış aqressiyaya hazırlıqla müşayiət olunan psixoloji vəziyyətdir. Uşaq və yeniyetmələrdə belə davranışın inkişafı bir neçə faktordan asılıdır: ailədə uşağın tərbiyə tərzi; uşağa qorxutma səhnələrinin nümayişi  etdirilməsi; ailənin qeyri-sabit sosial-iqtisadi vəziyyəti; insanın fərdi xüsusiyyətləri; ailənin sosial-mədəni vəziyyətinin aşağı olması və s. Əminliklə demək olar ki, uşaqlarda aqressiv davranışın formalaşmasında ailə mühiti və tərbiyəsi mühüm rol oynayır. Uşaqlarla münasibətlərdə aqressiv davranışın yaranmasında emosionalizmin mahiyyəti, səviyyəsi, təqdir olunan və bəyənilən davranışları mühüm rol oynayır. Aqressiya fiziki və əqli cəhətdən şərtlənir. Uşağın aqressiyasını sırf neqativ kimi qiymətləndirmək həmişə düzgün deyil. Uşağın aqressiyası valideynlər üçün ən çətin problemlərdən biridir. Uşaqlar çox vaxt öz aqressivliklərinin öhdəsindən gəlmək üçün mübarizə aparırlar və böyüdükcə aqressiv davranışlarına nəzarət etmək onlar üçün problem olaraq qalır. Aqressiya gizli yaxud açıq şəkildə özünü biruzə verə bilər. Ümumiyyətlə, aqressivlik dedikdə uşağın özünə və ya başqasına fiziki və ya emosional cəhətdən zərər vurmağa yönəlmiş hərəkətlər kimi başa düşülür. Psixoloqların fikrincə, aqressiyanın zərərli və zərərsiz olmaqla iki forması vardır:
1. Zərərsiz aqressiya dedikdə, təhlükə qarşısında özünü müdafiə etmək məqsədi daşıyan qeyri-aqressiv davranış nəzərdə tutulur. Bu tip davranışlar uşağın həyatında erkən baş verə bilər və təhlükə aradan qaldırıldıqdan sonra bu davranışlar da aradan qalxır. Zərərsiz aqressiya uşağın ətraf mühitə adaptasiyasına, özünü təsdiqləməyə kömək edir. 
2. Zərərli aqressiya başqalarına zərər verən davranışdır. Qəzəb, qisas istəyi bir müdafiə mexanizmi olsa da, başqalarına zərər verə bilər. Zərərli aqressiya birdən baş verə bilər. Aqressiyanın bu forması ancaq uşaq ağrı və ya xoşagəlməz emosiyalar keçirdikdə aktivləşir. 
Bu sahədə araşdırma aparan psixoloqlar zərərli və zərərsiz aqressiya ilə yanaşı fiziki və verbal aqressiyanı da qeyd edirlər. Fiziki aqressiyaya misal olaraq insanları yumruqlamaq, dişləmək, heyvanlara işgəncə vermək, əşyaları sındırmaq və s.davranışları aid etmək olar. Uşağın aqressivliyi başqaları ilə yanaşı özünə də yönələ bilər. Belə ki, özünə qarşı aqressiya uşağın paltarlarını cırması və ya özünə xəsarət yetirməsi ilə müşahidə olunur. Verbal aqressiya isə uşağın başqalarını söyməsi, təhqiramiz sözlər işlətməsi, mübahisə etməsi ilə müşahidə olunur. 
Uşaqlarda aqressiya ilə necə mübarizə aparmaq olar? Aqressiyanın aradan qaldırılması əsasən uşaqlarla valideynlər arasında münasibətlərin keyfiyyətindən asılıdır. Sevgi və məhəbbət uşağa vacib sınaqlardan, ağrılardan qaçmağa və emosional rifahı qorumağa kömək edir. Uşaqlarda aqressiyanı azaltmaq üçün bir sıra tövsiyələr verilir: 
1. Uşağa lazım olduğundan daha çox qəzəbi ifadə etməyə kömək edilməlidir. Bunun üçün ən yaxşı vaxt aqressiyanın ilkin mərhələsidir. 
2. Uşağın müəyyən dərəcədə müstəqil olmasına icazə verilməlidir.
3. Evi təhlükəsiz etməli və uşağın marağını stimullaşdıran bir mühit təmin edilməlidir. 
4. Uşağa qəzəbini idarə etməyi öyrətmək, eləcə də emosiyalarını uyğun şəkildə və uyğun vasitələrlə ifadə etmək vacibdir. Çünki uşaqlarda aqressivliyin səbəbi çox vaxt emosiyalarını idarə edə bilməmələri və onları düzgün ifadə edə bilməmələridir. Valideynlər və uşaqlar arasında sağlam münasibətin qurulması uşaqların güclü emosional inkişafının əsas təminatıdır. 
Digər duyğular kimi aqressiya da insana xas olan təbii duyğudur. Əgər bu duyğunun biruzə verilməsi qadağan edilərsə, bu zaman uşaqlar təbii hisslərini ifadə edə bilməyəcək və özlərini günahkar hiss edə bilərlər. İnsan davranışının arxasında bu davranışı istiqamətləndirən səbəblər vardır. Aqressiyanın əsasında dayanan duyğu qorxudur və bu hiss çətin vəziyyətlər qarşısında müdafiə mexanizmi kimi özünü göstərə bilər. Şagirdlərdə həm qrup yəni, kollektiv şəklində, həm də fərdi şəkildə aqressiya müşahidə edə bilərik. Aqressiv kollektiv şagirdlərin bir-birindən çəkinməsinə və özlərini təhlükə altında hiss etməsinə səbəb olur. Bu zaman şagirdlər  tez-tez həyəcan hissi keçirir ki, bu da onların şəxsiyyətlərinin formalaşmasına və tədris prosesinə mənfi təsir göstərir. Bu problemlərin aradan qaldırılması üçün həmin siniflərdə korreksiya işləri aparılmalıdır. Şagirdlərlə aparılan korreksiya işi zamanı şagirdlərin davranışlarını düzgün istiqamətləndirmək vacibdir. Unutmaq olmaz ki, hər bir uşaq öz  ailəsinin güzgüsü hesab olunur. Buna əsaslanaraq demək olar ki, uşaqların aqressivliyi ailədə baş verən problemlərdən qaynaqlanır. Yəni, uşaqlar ailələrində gördüyü hər bir hərəkəti öz davranışınlarında - məktəbdə, digər kollektivlərdə nümayiş etdirirlər. Uşaq ailədəki çətinlik və problemləri özü təkbaşına həll etməyə çalışır. Bu müddətdə heç kim onlara kömək etmir və bəzən isə ona diqqət yetirmirlər.
Elmi-pedaqoji ədəbiyyatlara əsasən deyə bilərik ki, müasir dövrümüzdə yeni texnologiya və onun  məhsulları uşaqlarda aqressiyanın yaranması və inkişaf etməsinin əsas mənbəyidir. Belə ki, kompüter oyunları, online-oyunlar uşaqlarda aqressiyanən yaranmasına səbəb olur. Məktəb yaşındakı uşaqlar çox tez təsir altına düşürlər və onların psixikası zədələnməyə meyllidir. Elə buna görə də onlar kompüter oyunlarının təsirinə çox tez düşürlər, qalib çıxmaq üçün bütün vasitələrdən istifadə etməyə, hətta senzurasız sözlər işlətməyə belə hazır olurlar. Dediklərimizdın belə nəticəyə gəlirik ki, bir çox amil uşağın psixikasına mənfi təsir göstərir. Bütün bunları aradan qaldırmaq çox çətindir. Hər bir valideyn uşağın psixikasına təsir edən bu kimi zərərli oyunlar barədə məlumatlı olmalı və onların qarşısını vaxtında almağı bacarmalıdır.
Əgər aqressiyalı şagirdə öz aqressiyalarını biruzə vermək qadağan olunsa, bu zaman onlarda əsəb sistemi pozular və somatik xəstəliklər yaranar. Buna görə də uşaqların davranışına nəzarət olunmalı, onlarla sakit rəftar olunmalı, onlara özlərini düzgün ifadə etmək öyrədilməlidir. Əgər bizi nəsə qane etmirsə, bu zaman səsimizin tonunu qaldıra bilərik. Lakin bir şərtlə ki, bu zaman uşağın şəxsiyyətini alçaltmayaq. Uşağın mənliyinə toxunmadan onun davranışına düzgün istiqamət verilərsə, onda aqressivliyi konstruktiv yola yönləndirmək mümkün olar. 
Son dövrlərin ən aktual məsələlərindən biri də valideynlərin tez-tez övladlarının aqressiv davranışlarından şikayətlənməsidir. Valideynlər deyir ki, uşaqlar inadla istədikləri bir şeyi etməyə çalışırlar, əgər istədiklərini edə bilmirsə, bu zaman aqressiv davranırlar. Xüsusilə də bacı-qardaşlarla münaqişələrdə uşaqlar daha çox aqressivlik nümayiş etdirirlər. Uşaqlarda aqressiya şəxsiyyətin formalaşdığı ideal mənliklə real mənlik arasında mübarizə zamanı güclənir. Bu preses əsasən 12-16 yaş aralığını, yəni yeniyetməlik yaş dövrünü əhatə edir. Belə ki,  uşaqlar böyüdükcə ətraflarında baş verən hadisələri daha yaxşı anlamağa başlayırlar. Bu müddət ərzində onlar başqaları ilə münasibətlərindən xəbərdar olur və buna uyğun reaksiya verirlər. Psixoloqlar sevgi və məhəbbətdən məhrum olan uşaqların özlərini tənha hiss etdiklərini və zaman keçdikcə ailə üzvlərinə və ya həmyaşıdlarına qarşı aqressiv davranışlar göstərə biləcəyini deyirlər. Uşaqların aqressivlik nümayiş etdirdiyi dövrdə valideynlər diqqətli olmalı, onlarla mübarizə apararkən onların daxili “məni”ni sındırmamalıdır. Aqressivlik dövründə valideynin uşağa qarşı çıxması heç də düzgün yanaşma deyil. Əksinə bu dövrdə valideyn sakit və səbrli olmalı, məsələyə daha soyuqqanlı yanaşmalıdır. Bu dövrdə uşaqların alçaldılması, onların eqolarının zədələnməsi gələcəkdə onlarda özünəinam, özünəgüvən problemlərinin yaranmasına gətirib çıxara bilər. Ümumiyyətlə, aqressiya hər yaş qrupunda olan uşaqlarda müşahidə oluna bilər. Odur ki, valideynlərlə yanaşı, təhsil müəssisələrində çalışan psixoloqlar da onlarla müntəzəm əlaqə saxlamalı, müzakirələr aparmalıdırlar.
Pedaqoq və psixoloqların apardığı araşdırmalara əsasən onu demək olar ki, uşaqlar bir neçə səbəbə görə aqressiv ola bilərlər. Valideynlər tərəfindən öz şəxsiyyətinə qarşı hörmətsizlik, onların hiss və istəklərinə biganəlik, ziddiyyətli tələblərlə qarşılaşmaq aqressiyaya səbəb ola bilər. Bəzən valideynlər öz mənfi emosiyalarını uşaqların üzərinə yükləyirlər. Uşaq ədalətsiz rəftar edildiyini, alçaldıldığını hiss etdikdə, onun müdafiə və mübarizə sistemi aqressiv formada işə düşür. Valideyn tərəfindən fiziki aqressiyaya məruz qalan uşaq tez-tez problemləri həll etmək üçün fiziki aqressiyaya müraciət edir. Bu məsələdə uşağın içində olduğu sosial mühit də mühümdür. Uşaqlar bu mühitlərdə saysız-hesabsız aqressiya nümunələrinə şahid olurlar. İstər bu nümunələri yamsılamaq, istərsə də qarşılıqlı münasibətlərdəki neqativlik aqressiv davranışa gətirib çıxarır. Uşaqlarda aqressiyaya səbəb olan digər səbəblərə nəzər salaq:                      


                                                
- Uşağın istədiyi hər şeyi yerinə yetirmək, ailədə qayda və sərhədlərin olmaması;
                       
- Uşaqların hiss və istəklərinə laqeyd yanaşmaq, lazımi diqqət və maraq göstərməmək;       
 - Valideynlərin ailədə tez-tez münaqişələr yaşaması və uşaqları mənfi emosiyalarından azad etmək üçün cəzalandırması.                                                    
Ailə üzvləri arasındakı münasibət uşaqların davranışlarına, o cümlədən onların bir-biri ilə və digər uşaqlarla münasibətinə birbaşa təsir göstərir. Valideynlər uşaqlarına qarşı normal davransalar da, bir-birlərinə qarşı aqressiv davranışlar nümayiş etdirsələr belə, bu da uşaqlarda aqressiyaya səbəb ola bilər. Çünki uşağın ilk nümunəsi onların ailə üzvləridir və onlar necə davranmağı valideynlərini müşahidə edərək öyrənirlər. Ona görə də valideynlər öz mənfi emosiyalarını idarə etməyi öyrənməlidirlər, çünki onların nümunəvi davranışı övladlarında uyğun davranışa səbəb olacaqdır. Çox vaxt münaqişələrin artması ilə əlaqələndirilən yeniyetməlik dövrü ailə mühiti üçün çətin bir dövr ola bilər. Bizim mentalitetimizə uyğun tərbiyə sistemi valideynlər və uşaqlar arasında uzaq və daha az emosional münasibətlə xarakterizə olunur. Valideynlər heç vaxt böyütdüyü övladının səsini ucaltdığını və onlara qarşı çıxdığını görmək istəmir. Ancaq bu, hər zaman yeniyetmələr tərəfindən birmənalı qarşılanmır. Yeniyetmələr qarşısındakı insanın onları başa düşməsini, dəstəkləməsini gözləsələr də, çox vaxt əks reaksiya alırlar. Belə hallarda müəyyən fərdlərə qarşı yeniyetmədə aqressiya yaranır. Aqressiv yeniyetmə valideynlər və ətrafdakılar tərəfindən həmişə günah keçisinə çevrilir. Dediklərimizdən belə nəticəyə gəlirik ki, yetkinlik dövründə olanlar ailə münasibətləri səbəbindən daha çox problem yaşayırlar. Bu zaman nəinki uşağın özü ilə, həm də valideynləri ilə ünsiyyət qurmaq vacibdir. Onlara elə gəlir ki, valideynləri onları dinləmir, anlamır, ya da fikir vermir. Valideynlər onlara nə qədər tənqidi və təhqiredici rəftar etsələr, uşaqlar onlara qulaq asmazlar, buna görə də uşaqlarla vaxt keçirmək, onlara qulaq asmaq, onlara diqqət yetirmək lazımdır, əgər bu edilməzsə, onlar arasında mübahisələr və ya aqressiya yarana bilər . Həmyaşıdları tərəfindən uşaq təcrid olunarsa,  bu zaman nəinki onunla həmçinin onun yoldaşları ilə də söhbət aparılmalıdır. Çox vaxt belə hadisələr sinif şəraitində və ya fasilələr zamanı baş verir. Ona görə də sinif yoldaşları ilə münasibətləri tənzimləmək və onların münasibətlərinin normal olması üçün psixososial mühit yaratmaq lazımdır. Uşaqların aqressiv hallarının qarşısını almaq üçün valideynlərin üzərinə böyük məsuliyyət düşür. Belə ki, valideyn övladını daim nəzarətdə saxlamalı, onlarla vaxt keçirməli, ən əsası problemləri ilə yaxından maraqlanmalıdır. 
Əldə etdiyimiz faktlar belə bir qənaətə gəlməyə imkan verur ki, aqressiya yaradan səbəblərdən bir digəri də özünə inamın olmamasıdır. Yeniyetmə müəyyən bir uğursuzluqdan sonra özünə inamını itirir və özünü sübut etmək məqsədilə aqressiv davranışlar sərgiləyir. O, aqressiv davranışlar sərgiləyərək özünü sübut etdiyini düşünür. Özünə inamın olmaması müxtəlif səbəblərdən yarana bilər. Yeniyetməlikdə özünə inamsızlıq qarşılıqsız sevgidən, imtahan həyəcanından və bu kimi digər səbəblərdən əldə edilən uğursuzluqlardan qaynaqlanır. Bu zaman yeniyetməni narahat edən uğursuzluq həm də dostlarının, həmyaşıdlarının gözündə “imicinin” korlanmasıdır. Bu dövrdə özünə inamın azalmasına səbəb olan başqa bir vəziyyət dostluq əlaqələridir. Bildiyimiz kimi hər məktəbdə, hər sinifdə müəyyən qruplaşmalar vardır. Belə qruplaşmaların ən pis təsir etdiyi məktəblilər arasında isə qrup tərəfindən izolə olunan, heç kəslə məlumat paylaşmayan yeniyetmələr olur. Ətrafdakı insanlar tərəfindən qəbul olunmamaq, bəyənilməmək qorxusu öz güvəni aşağı salır və bundan qurtulmaq üçün yeniyetmələr aqressiv davranışlar sərgiləyir, əlaqə qurmaq istəmir.
Araşdırmalar apararkən belə bir sualla qarşılaşırıq. Aqressiya həmişə mənfi mənalımı olur? Xeyr, aqressivlik əslində özünü qorumaq üçün nəzərdə tutulub. Bəzi hallarda aqressiv olmaq gələcək çətinliklərdən qorunmağa kömək edir. Bəzən aqressivliyimizdən istifadə etməklə ağlımıza belə gətirmədiyimiz maneələri aşa bilərik. Sadəcə olaraq, məqsədə çatmaq üçün maneələri dəf etmək müsbət görünür və burada aqressiya hiss olunmur.
Apardığımız araşdırmalar aqressiv cəhətlərin həll yollarının tapılmasında əsaslar yaradır. Bəzi məqamlar isə optimal yolların tapılması üçün daha məntiqli yanaşmalar tələb edir. Bəzən də məntiqli suallarla qarşılaşdıq. Məsələn, aqressiya zamanı cəza tətbiq etmək olarmı? sualı üzərində düşünüb araşdırma aparmağı vacib saydıq. Uşaqlar çox vaxt böyüklərdən ağlayaraq, aqressivlik nümayiş etdirərək istəklərini yerinə yetirmələrini tələb edirlər. Lakin bu cür manipulyasiyalara boyun əymək onların mənfi davranışlarını mükafatlandırmaq deməkdir. Bu vəziyyətdə valideynlər qətiyyətlə hərəkət etməlidirlər. Uşağın aqressivliklə istədiyi tələblərini yerinə yetirməmək vacibdir. Bundan əlavə, bəzən uşaqları hərəkətlərinə görə cəzalandırmaq lazımdır. Təbii ki, uşaqlar üçün cəza sistemi düzgün qurulmalıdır. Uşağın yaşı və fərdi xüsusiyyətləri nəzərə alınmalıdır. Təbii ki, fiziki cəza qəbuledilməzdir. Məsələn, bir cəza olaraq, uşaq öz hərəkətlərinin nəticələrini görməlidir. Davranışlarının nəticəsi olaraq bir müddətlik sevimli əşyalarından və ya fəaliyyətlərindən məhrum edilməsi kifayətdir. Eyni zamanda psixoloqlar uşaqlara bir şəxsiyyət kimi yanaşmağın vacibliyini vurğulayır. Aqressiyanın artmasının qarşısını almaq üçün uşağa lazımi məhəbbət göstərmək vacibdir. Diqqət axtaran uşaq öz əşyalarına və ya ətrafdakılara qarşı zorakılıq göstərə bilər. Ona görə də diqqət təkcə uşağa həmin anlarda deyil, hər zaman göstərilməlidir. Uşağın müsbət davranışları mükafatlandırılmalı və onları mənfi davranışlardan uzaqlaşdırılması  məqsədilə onlara düzgün nümunə olunmalıdır. Uşağın hisslərinə laqeyd yanaşılmamalı, öz fikirlərini ifadə etməsi üçün onlara şərait yaradılmalıdır.
Elmi-pedaqoji ədəbiyyatlar onu deməyə imkan verir ki, yeniyetməlik dövründə uşaqlar tez-tez daxili aqressiya, əsəbilik və aqressiv davranışlar nümayiş etdirirlər. Qeyd etmək lazımdır ki, 9 yaşından sonra cinsi yetkinlik başlayır və hormonların təsiri və ya yeniyetməlik dövrünün özünün təsiri ilə onlar kiçik bir şeydən belə asanlıqla qıcıqlanır və kiçik məsələlərdə belə aqressiv reaksiyalar göstərə bilirlər. Bu dövrlərdə ətrafına, ailəsinə etiraz etmək, onlara qarşı çıxmaq, fikirlərinə qarşı çıxmaq kimi davranışlar göstərməyə başlaya bilərlər. Belə hallarda valideynlər səbrli davrana və bəlkə də güzəştə gedə bilərlər. Qeyd etmək lazımdır ki, 14-16 yaş arasında bu problemlər pik həddə çata bilər. Nəticədə, valideynlərdən anlayış və səbrlə müdaxilə etmələri tələb oluna bilər. Əks halda valideyn-övlad münasibətlərində münaqişələr yarana bilər. Bildiyimiz kimi yeniyetməlik dövrü "böhran dövrü" adlanır. Bəs bu dövrü hansı uşaqlar belə aqressiv keçirir? Əgər uşaq yeniyetməlik dövründə çox aqressiv və yaramazdırsa, o zaman valideynlər onlara qarşı ya sərt və avtoritar olur, ya da çox mülayimdir. Çoxlu qayda və qadağaların qoyulduğu ailələrdə böyüyən uşaqlarda aqressiya daha çox müşahidə olunur. Qeyd etdiyimiz kimi, digər dövrlərlə müqayisədə belə dövrlərdə valideynlər övladlarına anlayışlı və səbrli olmalıdırlar. Qaydaları bir az yumşaltmaq da uşaqlarda aqressiyanı azalda bilər. Əks halda, uşaqlar ətrafda olan insanlara, fiziki cəhətdən özlərində zəif olan həmyaşıdlarına və hətta özlərinə belə zərər vura bilərlər. Yeniyetməlik dövründə uşaqlar həmyaşıdlarına daha çox maraq göstərir və onlarla daha çox vaxt keçirmək istəyirlər. Belə hallarda valideynlər təkidlə onları dostlarından ayırsalar və ya evdə vaxt keçirmələrini tələb etsələr, ailələrinə qarşı aqressiya daha da güclənəcək. Onların həmyaşıdları ilə vaxt keçirmələri üçün şərait yaratmaq, müdaxilə etməmək də aqressivliyin azalmasına səbəb ola bilər. Aqressiv dövrdə valideynlər güzəştə getməyə çalışmalı, qulaq asmalı, lazım gələrsə, mühiti dəyişdirməli, bəzən uşağa kənardan nəzarət etmək şərtilə onun tək qalmasına icazə verməlidir. Bundan əlavə, valideynlər övladının kino, musiqi, geyim və s. zövqlərinə hörmətlə yanaşmalı və onu öz seçimlərinə uyğunlaşdırmağa məcbur etməməlidirlər. Onlara daim təzyiq göstərsələr və güzəştə getməsələr, vəziyyət daha da pisləşə bilər və nəticədə uşaqların evdən uzaqlaşmasına səbəb ola bilər. Nəticədə onlar öz dünyalarını yaratmağa və problemlərdən qaçmağa başlaya bilərlər. Belə vaxtlarda valideynlər zərurət yaranarsa psixoloq dəstəyinə müraciət etməli və psixoloq-valideyn-uşaq üçbucağı yaratmalıdırlar. Yeniyetməlik dövründə çoxlu qadağalar və cəzalar tətbiq etmək də düzgün deyil. Çünki uşaq bu cəzanı öz şəxsiyyətinə qarşı hörmətsizlik, təhqir kimi qəbul edir. Bu, valideyn-övlad münasibətlərinin mənfi istiqamətdə getməsinə gətirib çıxarır. Valideynlər bəzən bu vəziyyətlərdə özlərini idarə edə bilmir, səbrsiz davranır, övladına həm fiziki, həm də psixoloji şiddət tətbiq etməyə başlayırlar. Bu, əlbəttə ki, düzgün yanaşma deyil. Valideynlər nə qədər şiddət tətbiq edərək davranarsa, qarşılığında uşaqdan bir o qədər aqressiv reaksiya alacaqlar. Əslində aqressiv davranışlar zamanı ailənin çox yumşaq reaksiya verməsi, uşağı əzizləməsi də düzgün deyil. Bu zaman valideynlər növbəti aqressiyaya şərait yaradırlar, məsələn: 15-20 dəqiqə sonra uşaq başqa bir şeyə əvvəlkindən daha kəskin reaksiya verməyə başlayacaq. Yəni çox yumşaq və ya çox sərt olmaq lazım deyil. Daha əvvəl də qeyd etdiyimiz kimi, bu müddət ancaq güzəşt və səbrlə keçə bilər. Əgər bu vəziyyət yaxşılaşmırsa və uşağın aqressiv, əsəbi davranışı şiddətlənirsə, o zaman valideynlər mütləq psixoloqdan kömək istəməli və ixtisaslaşmış mütəxəssislərdən dəstək almalıdırlar.
Mütəxəssislər aqressiya ilə bağlı araşdırmalar apararkən məlum olmuşdur ki,  yeniyetməni əhatə edən mühit, eləcə də onun valideynləri yeniyetmədə aqressiyanın yaranmasına şərait yaradır. Bildiyimiz kimi universitetə hazırlıq dövrü də məhz yeniyetməlik yaş aralığına daxildir. Və bəzən valideynlər övladlarını sanki sadəcə universitetə daxil olmaları üçün böyüdürlər. Tez-tez yeniyetməni əgər universitetə qəbul olmasa yaşanacaq hadisələrlə hədələyirlər. Bunun nəticəsində övladlarını həddindən artıq sıxmış olurlar. Universitetə hazırlıq dövründə yeniyetmədə stress faktorlarını formalaşır, nəticədə onlar özlərini yetərsiz hiss edir və beləliklə yeniyetmələrdə artıq aqressiya yaranır.  
Müasir dövrdə uşaqlarda aqressivliyin öyrənilməsi bir neçə səbəbə görə aktuallaşıb. Birincisi, aqressiya uzun müddətdir tibbi, bioloji və irsi kateqoriya kimi qəbul olunduğundan, problem psixoloji mərhələdə həll edilməmiş və bu aspekt araşdırılmamışdır. İkincisi, məsələyə ümumi psixoloji bilik nöqteyi-nəzərindən yanaşanda məlum olur ki, aqressiya sadəcə olaraq bir proses kimi görünmür. O, yalnız insanın emosional vəziyyətlərinin və tələblərinin epizodik tərəflərinə toxunur. Üçüncüsü, aqressiv davranışın ümumi psixoloji mexanizmləri müəyyən dərəcədə izah edilərkən, aqressivliyin etnik, milli-mədəni təzahürləri diqqətdən kənarda qalmışdır. 
Araşdırmalarımız aqressiya anlayışının izah və mahiyyət cəhətdən daha dərin mənalılığını qiymətləndirməyə əsas verir. Bu nəticəni aşağıdakı şəkildə sistemləşdirdik. 









Hiperaktiv - aqressiv uşaq. Hiperaktiv uşaqlarda aqressiyaya daha çox rast gəlinir. Uşaqlara səhvlərini etiraf etməyi, başqalarına qarşı diqqətli olmağı, günahını başqasının üzərinə atmamağı öyrətmək lazımdır. 





Aqressiv - laqeyd uşaqlar. Uşaqlarda laqeydlik düzgün olmayan tərbiyənin nəticəsində və sinir sisteminin pozulması ilə bağlı ola bilər. Uşaq hər zaman aqressivdirsə, onu gərginləşdirən stresli vəziyyətlərdən uzaq tutmağa çalışmalıyıq.
Qarşılıqlı aqressiya yaradan uşaqlar. Uşaqların öz valideynlərinə nəzakətsiz davranması, ironik olması, onu deməyə imkan verir ki, onunla valideyn arasında müəyyən problemlər vardır. Bu zaman valideynlər onlara qarşı sakitləşdirici xüsusiyyətlərdən istifadə etməlidirlər. Bu cür davranan uşaqlarda humanistlik hissi yaratmaq lazımdır.









  
Aqressiv – qorxaq uşaqlar. Bu tipli uşaqlarda ilk öncə qorxu hissini aradan qaldırmaq zəruridir. 









Aqressiv – hissiyatsız uşaqlar. Buna səbəb olaraq ailə tərbiyəsini, intelektual inkişafın pozulmasını və genetikanı göstərmək olar. Belə uşaqlara laqeydlik, davakarlıq, kobudluq xüsusiyyətləri xasdır. Bu zaman uşaqlarda humanist hislər yaratmağa çalışmalıyıq. 










Düşünürəm ki, aqressivlik törədən amillər sırasına şagirdlərin asudə vaxtının maraqlı və əyləncəli təmin olmaması şərti də daxil edilməlidir. Asudə vaxt səmərəli, faydalı və rəngarəng təşkil olunmalıdır ki, şagird də insanlara. ətrafdakılara və ən əsası sinif yoldaşlarına qarşı humanist yanaşma duyğuları formalaşsın. Təbii haldır ki, təhsilalanlar sırasında bu və ya digər düşüncələri özündə birləşdirən şagirdlər mövcuddur. Müşahidələrimiz onu deməyə imkan verir ki, ümumtəhsil məktəblərinin əksəriyyətində şagirdlərin davranışı cəhətdən müəyyən problemlər mövcuddur. Problemin ağırlıq dərəcəsi əsaən risk qrupuna aid şagirdlərin davranışında təzahür olunur. Burada yaş parametrlərinin və yaş xüsusiyyətlərinin rolu danılmazdır.
2.2. Risk qrupuna aid yeniyetmələrlə sosial-mədəni işin həyata keçirilmə 
yolları
Təhsil sahəsində riskli uşaqlarla aparılan işin səmərəli nəticə verməsi üçün maarifləndirmədən istifadə olunur. Maarifləndirmə prosesinə bütün qrupların cəlb olunması zəruridir: məsələn, valideynlər, müəllimlər, şagirdlər. Maarifləndirmənin özünəməxsus növləri, funksiyaları və vəzifələri vardır. Təhsil sahəsində maarifləndirmənin roludanılmazdır. Bildiyimiz kimi uşaqların ahəngdar inkişafında valideynlərin üzərinə böyük məsuliyyət düşür və buna görə də valideynlərin biliklərinin artırılması uşağın həyat şəraitinin yaxşılaşmasına təsir göstərir. Uşağın inkişafında valideynlərlə yanaşı məktəb və müəllimin də əvəzolunmaz rolu vardır və bu rol təkcə biliklərin ötürülməsi ilə məhdudlaşmır. Son tədqiqatlara əsasən deyə bilərik ki, müəllimin və onun şəxsiyyət xüsusiyyətlərinin məktəb ictimaiyyətinə təsiri böyükdür. Məhz elə bu səbəbdən də müəllim və məktəb kollektivinin də maarifləndirmə prosesinə cəlb olunması zəruridir. Maarifləndirmə prosesinin özünəməxsus həyata keçirilmə formaları vardır:
• Verbal yəni, şifahi maarifləndirmə: buraya mühazirələri, seminarları,fərdi söhbətləri, qrup təlimlərini, ictimai çıxışları, müzakirə əsaslı debatları, təlimləri,  radio və televiziya çıxışlarını, interaktiv sessiyaları aid etmək olar. 
• Qeyr-vebal, başqa sözlə vizual: buraya kitablar, afişalar, broşürlər, stendlər, məqalələr, illüstrativ materiallar, həmçinin test və sorğu nümunələrini aid edə bilərik. 
Tədris fəaliyyətini həyata keçirərkən məlumat və təqdimat üsullarının bəzi xüsusiyyətlərini nəzərə almaq lazımdır. Məsələn, istifadə olunacaq metodların məzmununa, forması və inkişaf səviyyəsinə, həmçinin bu metodların şagirdlərin yaş və peşə xüsusiyyətlərinə uyğunluğuna diqqət yetirilməlidir. 
Maarifləndirmə məqsədilə fərdi şəxslərlə işləyərkən istifadə olunan mühazirələr, müzakirələr, məlumat stendlərinin məzmunu və metodik vasitələr mücərrəd  xarakter daşımamalıdır. Bu vasitələr yalnız həmin şəxslərin, qurumların və başqalarının fəaliyyəti ilə bağlı psixoloji məsələləri əks etdirdikdə faydalı və təsiredici olar. Təhsil sahəsində həyata keçirilən psixoloji maarifləndirmə ilk növbədə şəxsiyyətin inkişafına yönəldilməli  və sistemli xarakter daşımalıdır. Psixoloji maarifləndirmənin həyata keçirilməsi təkcə şagirdlərin maariflənməsi, məlumatlanması üçün deyil, həmçinin bütövlükdə təhsil müəssisəsinin fəaliyyəti  üçün də faydalı hesab olunur. Təhsil müəssisəsində fəaliyyət göstərən praktik psixoloq şagird-müəllim arasında baş verən mübahisələr zamanı yaranan çətinliklərin aradan qaldırılması istiqamətində müvafiq tədbir görməli, əsas diqqəti münaqişələrin yumuşaldılması üçün lazımi strategiyalara yönəltməlidir. Psixoloqlar risk qrupuna aid olan uşaqlar üçün ümumi inkişaf proqramları hazırlamalıdırlar. İnsanın müstəqil həyata hazırlanması üçün psixoloji dayanıqlığın inkişafı həlledici və təbiidir. Mütəxəssislər vurğulayırlar ki, dolğun həyat tərzi keçirmək üçün insanın özünü həyata keçirməyi zəruridir. Təhsil sahəsində maarifləndirmə fəaliyyəti mürəkkəb xarakter daşıyır. Çünki, psixloqlar müxtəlif yaş qruplu insanlarla işləyir. Məsələn, təhsil işçiləri, şagirdlər, valideynlər  və s. ilə işləyə bilərlər. Təhsil işçiləri dedikdə direktorlar, müəllimlər, şagirdlər dedikdə  6 yaşdan 18 yaşa kimi olan uşaqları, yeniyetmələri, gəncləri nəzərdə tuturuq. Valideynlər və müəllimlər aparılan maarifləndirmə işləri zamanı seçilmiş mövzular müxtəliflik təşkil edir. Valideynlərlə aparılan maarifləndirmə işləri zamanı ailədaxili münasibətlərin uşaqların tərbiyəsinə təsirinə, ailə tərbiyəsi üslublarının izahına diqqət yetirilməlidir. Valideynlər arasında bu mövzular əsasında maarifləndirmə aparılır: Uşaqların məktəbə adaptasiyası; uşağın inkişafında ailədaxili problemlərin rolu və s. Müəllimlərlə aparılan maarifləndirmə işləri zamanı isə bu mövzulara diqqət yetirilir: şagirdin tərbiyəsində və inkişafında müəllimin rolu; uşaqlara xas olan ümumi və xüsusi qabiliyyətlər; risk qrupuna daxil olan yeniyetmələrin təlim-tərbiyəsi.
İndi isə hər bir risk qrupunu ayrı-ayrılıqda nəzərdən keçirək:
• Alkoqolizmlə mübarizə
Mütəxəssislərin fikrincə, ölkəmizdə təxminən 5 milyon yeniyetmə alkoqol asılılığından əziyyət çəkir. Spirtli içkilərdən istifadə o qədər geniş yayılıb ki, hətta spirtli içkilərə aludəçılık 11-13 yaşlı uşaqları belə əhatə edir. Alkoqol yeniyetmələrin bütün orqanlarına mənfi təsir göstərir və hətta 18 yaşdan kiçiklər üçün zəhərlənməyə səbəb ola bilər. Təəssüf ki, alkoqol asılılığı son zamanlarda gəncləri əhatə edən ciddi bir xəstəliyə çevrilmişdir. Bu problemin əsas səbəblərindən biri də valideynlərin uşaqları ilə kifayət qədər vaxt keçirməməsidir. Alkoqol istifadəsinə meyilliliyin bir digər səbəbi də yeniyetmələrin valideynləri ilə düzgün ünsiyyət qura bilməməsi, məktəbdə xoşagəlməz hadisələrlə qarşılaşmasını göstərmək olar. Belə ki, onlar çıxış yolunu alkoqolda tapırlar. Alkoqol qəbul edən valideynlər övladları üçün yaxşı nümunə deyil çünki, uşaqlar valideynlərini özlərinə nümünə götürürlər. Sanki valideynlərinin davranışlarını yamsılamağa çalışırlar. Bəzən uşaqlar elə fikirləşir ki,  spirtli içki qəbul etdikdə yaşlarından böyük görünür və buna görə də dostları onlara hörmət edir. Beləliklə, alkoqoldan tez-tez istifadə etməyə başlayan yeniyetmə və gənclər sərxoşluğun ağır forması ilə qarşı-qarşıya qalır. 
Alkoqolizm siqaretdən daha ağır nəticələrə malikdir. Alkoqol qəbul edildikdən sonra qanla qarışır və 5-10 dəqiqə ərzində bütün bədənə yayılır. Alkoqol bütün bədən hüceyrələri üçün zəhərdir. Bədənə daxil olduqdan sonra toxuma hüceyrələrinin fəaliyyəti sürətlə pisləşir. Tez-tez spirtli içki istehlakı hüceyrələrin ölməsinə səbəb olur. Alkoqolun təsiri altında orqanizmdə bütün proseslər pozulur, bu da ciddi xəstəliklərə səbəb olur. Qaraciyərin, həzm sisteminin, böyrəklərin və ürək-damar sisteminin funksiyaları pozulur. Alkoqol beyin hüceyrələrini zədələyir, sinir hüceyrələrinə daxil olur və onları məhv edir. Həddindən artıq spirt istehlakı 200-dən çox xəstəliyin inkişafına səbəb olur. Belə ki, qaraciyər serrozu, beynin zədələnməsi, sinirlərin zədələnməsi kimi problemlər baş verir. Dünyada 20-39 yaş arasında olan ölümlərin təxminən 25%-i alkoqol istifadəsi ilə bağlıdır. Alkoqol asılılığı təkcə insanların fiziki sağlamlığına mənfi təsir göstərmir, həm də bütün cəmiyyətin sosial və iqtisadi vəziyyətini ciddi təhlükə altına alır. Spirtli içkilərdən istifadə təkcə fiziki ziyan vurmur, həmçinin mənəvi dəyərləri, etik prinsipləri və fərdi bütövlüyünü pozur. Buna görə də alkoqolizmlə mübarizə cəmiyyətin rifahı üçün son dərəcə vacib olmuşdur. Belə ki, hər il oktyabrın 3-ü “Ümumdünya Alkoqolizmlə Mübarizə Günü” kimi qeyd olunur və müxtəlif ölkələrdə maarifləndirmə tədbirləri keçirilir. Həmin gün həkimlər və sosial işçilər alkoqolizmin yaratdığı problemləri cəmiyyətin diqqətinə çatdırmağa çalışırlar. Belə ki, dövlət qurumları və qeyri-kommersiya təşkilatları alkoqolizm problemlərinə və onunla əlaqəli xəstəliklərə həsr olunmuş mühazirələr, seminarlar və sərgilər təşkil edir. Asılılıq təbabəti, psixologiya və psixiatriya sahəsində ixtisaslaşmış həkimlər bu tədbirlərdə iştirak edərək, alkoqolun sağlamlığa zərərli təsiri və asılılığın təbiəti haqqında məlumat verirlər. Ümumdünya Alkoqolla Mübarizə Günü həyatını alkoqolizmlə mübarizəyə həsr etmiş sosial işçi Con Finçin xatirəsinə həsr edilmişdir [34]. Alkoqolizm insanın sosial, iş və ya şəxsi həyatına mənfi təsir göstərən bir vəziyyətdir. Fiziki və psixoloji sağlamlıq problemlərinə səbəb ola biləcək bir xəstəlikdir. Alkoqolizm asılılıq yaradan bir xəstəlikdir və müalicə edilə bilər. Müalicə seçimlərinə terapiya, dəstək qrupları, reabilitasiya proqramları daxildir. Alkoqolizmin öhdəsindən gəlmək üçün erkən diaqnoz və müdaxilə çox vacibdir. Alkoqol asılılığı ilə bağlı problemlər yaşayan insanlar peşəkar yardım almalıdırlar.
• Narkomaniya ilə mübarizə
Son dövrlərdə bütün dünyada gənclər arasında narkotik və psixotrop maddələrdən istifadə edənlərin sayı  getdikcə artırmışdır. Bu sahədə inzibati qadağaların qoyulmasına, cəzaların tətbiq edilməsinə baxmayaraq hələ də müsbət nəticə əldə edilməmişdir. Müasir dövrümüzdə gənclərin narkotik vasitələrdən və  psixotrop maddələrin qəbulundan qorunması cəmiyyətin qarşısında duran əsas vəzifələrdən biridir. Buna görə də gənc nəslin bu zərərli vərdişlərdən qorunması yollarını araşdırıb tapmaq lazımdır. Bu məqsədlə ümumtəhsil məktəblərində şagirdlərin narkotik vasitələr və psixotrop maddələrdən istifadə etməsinin mövcud vəziyyətini öyrənmək üçün müəllimlər, valideynlər və eləcə də şagirdlər arasında anket sorğusu keçirilməlidir.                                                                          

 Narkotik vasitələrdən və psixotrop maddələrdən istifadənin qarşısının alınması problemi psixoloji və pedaqoji ədəbiyyatlarda hələ də tam öyrənilməmişdir. Bu sahədə aparılmış araşdırmalar daha çox tibbi və hüquqi xarakter daşıyır. Son illərdə pedaqogikada nəzəri və praktik səviyyədə gənclər arasında narkotik vasitələrdən və psixotrop maddələrdən istifadənin qarşısının alınması istiqamətində müəyyən tədqiqatlar aparılır. Lakin təhsil sistemində bu istiqamətdə pedaqoji maarifləndirici konsepsiyanın olmaması, maliyyələşdirmə məsələləri, habelə elm sahələrinin əlaqələndirilməməsi pedaqoji səylərin cəmləşməsinə ciddi maneə yaradır. 
Uşaq və gənclərin ətraf mühitlə münasibətlərinin pozulması zərərli maddələrdən istifadənin səbəblərindən biridir. Bu maddələrin istifadəsinin digər bir səbəbi ailədir. Belə ki, uğursuz ailələrdə tərbiyə işi düzgün qurulmur və bu da zərərli maddələrin istifadəsinə gətirib çıxarır. Digər bir səbəb kimi bu sahədə təhsil müəssisəsinin fəaliyyətinin yetərsizliyini göstərmək olar. Qarşıya qoyulmuş problemi həll edərkən  tərbiyə işinin sistemli və məqsədyönlü olmasına diqqət edilməlidir. Müəyyən edilmişdir ki, zərərli maddələrdən istifadənin qarşısının alınması ilə məşğul olan müəllimlər profilaktik işləri bu istiqamətlər üzrə qurmalıdır. 
• Zərərli maddələrə qarşı mübarizəyə təhsil prosesinin tərkib hissəsi kimi baxılmalıdır; 
• Bu istiqamətdə maarifləndirici tədbirlər hazırlanmalı və tətbiq olunmalıdır. 
 
Məktəblilərin zərərli maddələrdən istifadəsi əleyhinə maarifləndirmə işi yeddi bloka bölünür:
 • Təşkilati blok – zərərli maddələrdən istifadənin profilaktikası ilə məşğul olan təşkilatlarla məktəb əməkdaşlıq edir və metodiki işi bu təşkilatlarla əlaqələndirir. Bu təşkilatlara misal olaraq daxili işləri, səhiyyəni, medianı göstərmək olar;
 • Diaqnostik blok – region məktəblərində zərərli maddələrdən istifadə ilə bağlı vəziyyəti, uşaq və gənclərin bu barədə məlumatlılıq səviyyəsini müəyyənləşdirmək məqsədilə ilkin sorğu aparır, habelə narkotikə meyilliliyin mümkün amillərini və «risk qruplarını» aşkar edir;
 • Elmi-metodik blok – hansı ki, bu blok müəllimləri profilaktik işlərə hazırlayır; 
• Maarifləndirici blok – bu blok ailələrə məsləhət verir və bu işə dəstək verən valideyn qrupları ilə mühazirələr, seminarlar və təlimlər təşkil edir;
• İnformasiya bloku – məlumatlılığı genişləndirir, bütün cəmiyyəti narkotik vasitələrdən və psixotrop maddələrdən istifadə əleyhinə təbliğata cəlb edir, məktəbdə və rayonda aparılan maarifləndirmə işlərini kütləvi informasiya vasitələrində əks etdirir, videoçarxlar, şəkillər nümayiş etdirir. 
Təhsil müəssisəsində antinarkotik təbliğatının formaları: Təhsil müəssisələrində şagirdlərlə profilaktik baxış keçirmək lazımdır. Profilaktik baxışın məqsədi narkotizmlə məşğul olan məktəblilərin mümkün qədər erkən müəyyən olunması və onların davranışlarının tənzimlənməsi üzrə müvafiq tədbirlərin işlənib hazırlanmasından ibarətdir. İlkin profilaktikanın vacib məqsədlərindən biri antinarkotik təbliğatıdır. Bu təbliğat seminar, «dəyirmi masa», konfranslar, həkim-narkoloq, yaxud həkimlər tərəfindən xüsusi plan üzrə həyata keçirilir:
 • Belə ki, hər ay bir dəfədən az olmamaq şərtilə pedaqoji kollektivlə seminarların keçirilməsi;
 • Valideynlərlə hər ay bir dəfədən az olmayaraq keçirilən seminarlar; 
 • Məktəblilərlə 3-4 mühazirə həcmində keçirilən seminarlar.
Dediklərimizdən belə nəticəyə gəlirik ki, təhsilalanların zərərli maddələrdən istifadəsinin qarşısının alınması məqsədilə həyata keçirilən pedaqoji-psixoloji profilaktika işi müəllimdən tədris fəaliyyətini optimallaşdırmağı, bu proses zamanı diaqnostikadan, korreksiyadan və sağlam həyat tərzinə yönəldilmiş təşkilati-metodiki tədbirlərdən kompleks şəkildə istifadə etməyi tələb edir. Təhsilalanların psixoaktiv maddələrdən istifadəsinin əhəmiyyətli dərəcədə azaldılması üçün müayinəyə əsaslanan erkən diaqnoz qoyulması əsas şərtdir.  Beləliklə, neqativ hallar üzrə profilaktik tədbirlərin rolunu təhlil edilərkən məlum oldu ki: 
1. Ümumtəhsil məktəblərində bütün şagirdlərlə xüsusi hazırlanmış müəllimlər tərəfindən sistemli şəkildə aparılan profilaktik işin effektivliyi müsbət nəticə verir. 
2. Yaşından və müəyyən sosial qrupa mənsubiyyətindən asılı olmayaraq bütün uşaqlara yönəldilmiş pedaqoji profilaktik proqramların əsasını ümumbəşəri dəyərlərin tərbiyəsi təşkil edir. 
• Əlilliyi olan uşaqlar
Bir çox əlil uşaqlar yaşıdları ilə eyni imkanlardan yararlana bilmirlər. Rəsmi məlumata görə, Azərbaycanda 60 minə yaxın əlil uşaq var. Bu uşaqların təxminən 12.000-i təhsilə cəlb edilib, qalan əksəriyyəti isə təhsildən kənarda qalıb. Statistika göstərir ki, əlilliyi olan uşaqların əhəmiyyətli bir hissəsi məktəbəqədər yaş qrupundadır. Bununla belə, ölkədə fiziki qüsurlu uşaqların əksəriyyəti öz yaşıdları ilə təhsil almaqdan bəhrələnə bilmir. Məktəbəqədər təhsildən yararlana bilməmək onların ümumi məktəb həyatına mənfi təsir edir, cəmiyyətə inteqrasiyasını çətinləşdirir. Çünki məktəbəqədər təhsil hər bir uşaq üçün həyati əhəmiyyət kəsb edir. Məlumdur ki, bağça təhsili alan uşaqlar oxu və yazı bacarıqlarını digərlərinə nisbətən daha tez mənimsəyirlər. Xüsusilə sağlamlıq imkanları məhdud uşaqlar bağça təhsili almadıqda onların ümumi təhsilə keçidi konseptual çətinliklərə səbəb ola bilər. Bu zaman inklüziv təhsil işə düşür. İnklüziv təhsil xüsusi dəstəyə ehtiyacı olan uşaqların sağlam uşaqlarla birlikdə ümumi təhsil müəssisələrində təhsil almasını əhatə edir. Proqrama görə, bir sinifdə 20 şagird varsa, onlardan iki və ya üçü fiziki qüsurlu olmalıdır. Təhsildən kənar əlillərin başqaları ilə ünsiyyətdə çətinlik çəkdiyi müşahidə olunur. Əlillərin təhsil alması ilə bağlı əsas çətinliklərdən biri də valideynlərin uşaq hüquqlarını bilməməsidir. Onlar düşünürlər ki, əlil uşaqlar təhsil ala bilməzlər. Bu səbəbdən əlil uşaqlar çox vaxt təhsildən məhrum olur və onların cəmiyyətə adaptasiyası zəif olur. Avropada əlil uşaq dünyaya gələndə xəstəxana dərhal müvafiq qurumlara məlumat verir. Orada 0-3 yaşlı ailələrə sosial işçilər təyin olunur. Mütəxəssislər uşaqların valideynləri ilə görüşür və övladlarının hansı bacarıqları inkişaf etdirməli olduqları barədə məlumat verirlər. Uşağın üç yaşına kimi təhsil alması ilə bağlı müzakirələr aparılır, dəstək verilir. Avropada belə uşaqlar adətən 3-6 yaş arası bağçalara, 6-18 yaş arası məktəblərə gedirlər. Daha sonra ali təhsil alıb iş həyatına başlayırlar. Əgər uşaqlar öyrənmədə çətinlik çəkirlərsə, onlar peşə təhsilinə yönəldilir. Əlil uşaqlar təhsil almasa, onların gələcəyi təhlükə altında olacaq. Belə uşağı olan hər bir ailə təhsilə kiçik yaşlardan başlamağın vacibliyini bilməlidir. Təhsili olmayan uşaq cəmiyyətdən kənarlaşdırılaraq gələcəkdə ailəsinə yük olur və özünü dəyərsiz hiss edir. Bundan əlavə, əlillərin işlə təmin olunmaması cəmiyyətin yükünü artırır. Lakin onlar gənc yaşlarından peşə təhsili alıb işə cəlb edilsələr, yük olmaqdansa, cəmiyyətin dəyərli üzvlərinə çevrilə bilərlər. Araşdırmalar göstərib ki, təhsili olan əlillər digərlərindən fərqlənmir, lakin uşaqlıqdan düzgün dəstək və rəhbərlik tələb edirlər. Xüsusi qayğıya ehtiyacı olan uşaq və gənclərin cəmiyyətə uğurlu inteqrasiyası üçün nümunə kimi “Finlandiya” təhsil modelinin potensialını vurğulamaq çox vacibdir. İnklüziv bağçaların sayı məhdud olsa da, Finlandiya modeli əlilliyi olan uşaqlar üçün uğurlu təhsil variantı ola bilər. Lakin sayca az olan inklüziv bağçaların özəlləşdirilməsi və ağır sağlamlıq imkanları məhdud uşaqların inklüziv təhsildən kənarda qalması səbəbindən bu uşaqlar cəmiyyətdən kənarlaşdırılır. Bundan əlavə, problemli uşaqlar ümumi məktəbəqədər təhsil müəssisələrinə qəbul edilmir. Nəticədə ağır əlilliyi olan uşaqların yalnız 1-2%-nin ali təhsil almaq imkanı var. Ağır əlilliyi olan uşaqlar məktəb yaşında ciddi problemlərlə üzləşməsələr də, onların yalnız 1-2%-i məktəbi bitirdikdən sonra peşə və ya ali təhsil alırlar. Əlilliyi olan uşaqlardan bəziləri təhsildən məhrum olsalar da, onlar üçün iş imkanları olmadığı üçün əldə etdikləri bacarıqları tətbiq edə bilmirlər. Lakin “Finlandiya” modelində belə uşaqlar üçün iş imkanları da nəzərdə tutulur. Ağır əlilliyi olan uşaq və gənclər üçün iş yerləri açmaqla onların cəmiyyətə faydalı olmadığını hiss etmələrinin qarşısını almaq olar. Doğrudur, “Fin” modelinin tətbiqi böyük maliyyə vəsaiti tələb edən bir modeldir, lakin buna baxmayaraq ümid edirik ki, bu model ölkəmizdə tezliklə reallaşdırılacaq. 
Azərbaycanda 60 minə yaxın əlil uşaq qeydiyyata alınıb, lakin onlardan yalnız 7 minə yaxını təhsil ala bilir. Bundan əlavə, fiziki qüsurlu uşaqların yalnız 268-i inklüziv təhsilə cəlb olunub. Sağlamlıq imkanları məhdud uşaqların sayı ilə təhsilə cəlb edilən fiziki qüsurlu uşaqların sayı arasında əhəmiyyətli fərq həm obyektiv, həm də subyektiv səbəblərlə bağlıdır. Lakin bizim narahatçılığımız ondan ibarətdir ki, bu səbəblərin aradan qaldırılması üçün kifayət qədər tədbirlər görülmür. İlk öncə onu qeyd etmək istəyirəm ki, təhsil almaq hüququ hər bir insanın ən fundamental haqqıdır. Təhsil həmçinin insanın digər baza haqqının – məsələn, işləmək. Işə qəbul olmaq kimi hüquqlarının da təmin olunmasına imkan verən bir resursdur. Yəni, təhsil hər bir fərdin müstəqil həyat qazana bilməsində mühüm rol oynayır. Həmçinin təhsil şagirdlərin özünəinamını yüksəldən bir faktordur. Əgər biz sağlamlıq imkanları məhdud olan şagirdləri kiçik qruplara ayıraraq və digər şagirdlərdən ayrı tutaraq onlara nəyi isə öyrətməyə çalışsaq, bu yanaşma onlarda fərqli olduqları və onlara qarşı fərqli davranılmalı fikrini yaradır. Aparılan tədqiqatlar nəticəsində məlum oldu ki, öyrənmə çətinliyi yaşayan şagirdlərin ozünə inamı öyrənməsində heç bir problem olmayan şagirdlərə nəzərən nisbətən aşağıdır. Məhz buna görə də bu məsələdə diqqətli olmalı və bununla mübarizə aparmalıyıq. İstər sağlamlıqda problem olan, istərsə də öyrənmə çətinliyi olan şagirdlərin heç bir problemi olmayan şagirdlərlə birlikdə təhsil alması, bu şagirdlərin sinif mühitində qaynayıb-qarışması onlarda sinfin bir hissəsi olduğu hissini yaradır və beləliklə onların həmyaşıdları ilə müsbət qarşılıqlı təsiri təmin olunur. İnklüziv təhsil bütün uşaqların, o cümlədən əlilliyi olan uşaqların birgə təhsil almasını nəzərdə tutur. Əlilliyi olan uşaqların bu imkanlarla təchiz edilməsi və onların keyfiyyətli təhsil proqramlarına daxil edilməsi milli inkişaf üçün həyati əhəmiyyət kəsb edir. 
İnklüziv təhsil əlillərin məşğulluq imkanlarını yaxşılaşdırır, onların asılılığını azaldır, əlil uşaqlara və gənclərə bacarıqlarını inkişaf etdirməyə kömək edir və ayrı-seçkiliyi azaldır. Uğurlu milli inklüziv təhsil proqramlarının həyata keçirilməsi bunları tələb edir: 
- İnklüziv təhsillə bağlı qanunlara və siyasətlərə dəyişikliklərin edilməsi; 
- Bütün tələbələrin inklüziv təhsil imkanlarına çıxışını təmin etmək; 
- Ümumtəhsil məktəblərində müəllimlərin inklüziv təhsili dəstəkləmək imkanlarına malik olmasını təmin etmək;
İnklüziv təhsilin uğuru əlilliyi olan uşaqların ümumtəhsil məktəblərində təhsil almaq hüquqlarına mane ola biləcək fikirlərin düzəldilməsi ilə sıx bağlıdır. Valideynlər, müəllimlər və icma üzvləri arasında bu məsələ ilə bağlı məlumatlılığın artırılması inklüziv təhsilin uğuru üçün çox vacibdir. Təkcə şagirdlər deyil, uşağın həmyaşıdları, müəllimləri də əlil uşaqla necə davranmalı, onunla necə ünsiyyət qurmağı bilməli və onların cəmiyyətin ayrılmaz hissəsi olduğunu qəbul etməyə hazır olmalıdırlar.
Bir neçə il əvvəl Azərbaycanda əlillərin idmanda iştirakı və yüksək səviyyələrə çatması, Paralimpiya Oyunlarında və digər beynəlxalq yarışlarda iştirakına demək olar ki, baxılmırdı. Paralimpiya Oyunları fiziki və əqli qüsurlu idmançıların iştirak etdiyi bir sıra idman tədbirləridir. Bunlara hərəkətin məhdudlaşdırılması, amputasiya, görmə pozğunluğu və serebral iflic daxildir. Azərbaycan 1996-cı ildə Atlanta Oyunlarında iki idmançı ilə iştirak etməklə Paralimpiya Oyunlarına ilk addımını atıb. O vaxtdan bəri yaradılmış Milli Paralimpiya Komitəsinin sayəsində ölkə bu sahədə sürətlə inkişaf edib. 2012-ci ildə yaradılan Azərbaycan Uşaq Paralimpiya Komitəsi sağlamlıq imkanları məhdud uşaqları yarışmalı idman növlərinə həvəsləndirmək məqsədi daşıyır. Dünyada ilk dəfə yaradılmış bu Komitə bədən tərbiyəsi və idmanın inklüziv inkişafına kömək etmək, sağlamlıq imkanları məhdud uşaqların reabilitasiyası, inkişafı və sosial inteqrasiya imkanlarını genişləndirmək məqsədi daşıyır. 
• Valideynini itirmiş və ya valideyn himayəsindən məhrum qalmış uşaqlar
Uşaqlar cəmiyyətin gələcəyinin təməlidir. Gələcəyimiz uşaqların indiki tərbiyəsi ilə formalaşacaq. Uşaqlara göstərilən diqqət və qayğı sosial problemlərin qarşısını almaq üçün həyati əhəmiyyət kəsb edir. Uşaq böyütmək ilk növbədə valideynlərin üzərinə düşür. Ancaq valideynlər həmişə bu vəzifəni lazımınca yerinə yetirə bilmirlər. İsti, təhlükəsiz və qayğıkeş bir evə ehtiyac həmişə valideyn himayəsindən məhrum olan uşağın, gəncin və ya yeniyetmənin xəyallarında mövcuddur. Valideyn himayəsindən məhrum olmuş uşaqlar üçün internat evləri var ki, bu evlər bir çox hallarda onların inkişafı, dünyagörüşünün formalaşması üçün əlverişli şərait yaratmır, belə ki, internat evləri uşaqlar üçün ailə qayğısını əvəz etmir. Uşaqların internat evlərinə düşmə səbəbləri müxtəlifdir. Bəzi uşaqlar valideynlərini itirdiyinə görə, bəziləri isə ata-anasının məsuliyyətsizliyinə görə uşaq evlərinə atılırlar. Valideyn himayəsindən məhrum olmuş uşaqlar internat evlərinə bu kimi səbəblərdən düşürlər: Əgər uşağın valideynlərdən biri və ya hər ikisi vəfat etmişsə; valideynləri boşanmışsa; ailənin maddi cəhətdən imkanı yoxdursa; ailənin sosial vəziyyəti aşağı səviyyədədirsə; ailədə zorakılıq baş verirsə bu zaman uşaq internat evlərinə düşür. Eyni zamanda ailədə psixoloji, fiziki və ya cinsi zorakılığa məruz qalmış uşaqlar görə internat müəssisələrinə düşürlər. Təbii ki, uşaq evlərində böyümüş uşaqlarla valideyn himayəsində böyümüş uşaq arasında ciddi fərqlər mövcuddur. Uşaq evlərində böyüyən uşaqların əksəriyyəti həm onlardan könüllü imtina etmiş valideynlərinə qarşı, həm cəmiyyətə, həm də bütün bəşəriyyətə qarşı kin-küdurət, aqressiya bəsləyir. Belə uşaqlarda valideynlərinə qarşı nifrət formalaşır. Belə ki, onlar çox kiçik yaşlardan heç kimə lazım olmadıqlarını, həyatlarının heç bir faydası olmadığını düşünməyə başlayırlar. Bu əhval-ruhiyyədə böyüyən uşaqlar öz içlərində bəslədikləri aqressiyanı yetkinlik yaşına çatdıqdan sonra artıq insanlara yönəltməyə başlayırlar. 
2013-cü ilin aprel ayından Azərbaycandakı Bakı SOS Uşaq Kəndində çətin vəziyyətdə olan ailələrin uşaqlarına dəstək məqsədilə “Qısamüddətli Qayğı” layihəsinə start verilib. Layihənin məqsədi müvəqqəti sığınacaq və uşaqlarına qayğı göstərməkdə problemlərlə üzləşən ailələrə kömək etməkdir. “QMLQ” kimi tanınan layihədə qalma müddəti ailənin vəziyyətinin çətinliyindən asılı olaraq 1 aydan 12 aya qədər dəyişir. Orada qaldıqları müddətdə hər bir uşaq üçün fərdi inkişaf planları yaradılır. Psixoloqlar və pedaqoqlar öz işlərini fərdi inkişaf planına uyğun həyata keçirirlər. Müəyyən müddətə sığınacaq verildikdən sonra uşaqlar ailələrinə qaytarılır. SOS Uşaq Kəndində kimsəsiz və ailəsi olmayan uşaqlar müəssisəyə qəbul olunduğu gündən müstəqil həyata keçən ana qədər onlara qulluq göstərilir. Müəyyən yaşa çatanda isə onları Gənclər Evinə köçürürlər. Gənclər Evi SOS Uşaq Kəndinin bir hissəsidir. Bu şöbənin yaradılmasında məqsəd uşaqları müstəqil həyata hazırlamaq, sosial və yaşamaq bacarıqlarını inkişaf etdirmək, onlara peşə seçimi üçün hərtərəfli imkanlar yaratmaqdır [30]. 
Sosioloqlar və psixoloqlar belə hesab edir ki, uşaqları həyata hazırlamağa və ailə dəyərlərini öyrənməyə kömək etməklə onları reabilitasiyaya hazırlayan mərkəzlər həyati əhəmiyyət kəsb edir. İnternat evlərində böyüyən uşaqlar tez-tez etibar problemləri ilə üzləşirlər və reabilitasiya dəstəyi almadan bu evləri tərk etdikdən sonra cinayətkar fəaliyyətə və dəstə üzvlüyünə düşə bilərlər. Bu uşaqlara dəstək olmaq üçün sosial layihələr çərçivəsində mənzil və sosial yardım göstərilir. Bundan əlavə, çətin vəziyyətə düşən vətəndaşlara kömək məqsədilə müxtəlif tədbirlər təşkil olunur. Bir çox dövlət və qeyri-hökumət təşkilatları çətin vəziyyətdə olan ölkə vətəndaşlarına kömək etmək üçün əməkdaşlıq edir. Müasir sosial yardım sistemi yetim və qayğıya ehtiyacı olan uşaqlara diqqət yetirir, mərkəzi struktura və sürətli müdaxiləyə əsaslanır. Bələdiyyələr valideyn himayəsindən məhrum olan uşaqlar üçün sosial yardım proqramları təklif edirlər. Bu uşaqların sosiallaşmasına aşağıdakılar daxildir:  
      










                      - Uşaqlar və böyüklər arasında müsbət münasibətlərin və əməkdaşlıq hisslərinin inkişafı;                                                                                                                                 - Uşaqların sağlamlığının yaxşılaşdırılması və möhkəmləndirilməsi, sağlam həyat tərzinin təbliği üçün kompleks proqramların həyata keçirilməsi;                                                                                                                                                                      
- Uşaqların çox yönlü yaradıcı, şəxsi və ictimai fəaliyyətlərdə iştirakını təmin etmək.           - Uşaqların hərtərəfli proqram vasitəsilə sağlamlığının qorunması və möhkəmləndirilməsi, sağlam həyat tərzinə sövq etmək.                                                                
 Bildirilir ki, kimsəsiz uşaqlarla iş prosesi həm uşaqların həyatının bütün aspektlərini əhatə edən tədqiqatların dərinləşdirilməsini, həm də mövcud reallığın gətirdiyi xüsusi ehtiyacların nəzərə alınmasını tələb edən canlı və yaradıcı prosesdir. 
• Natamam ailənin uşaqları
Müasir dövrdə ailələr müxtəlif səbəblərdən dağılır. Bu səbəblərə misal olaraq erkən nikahı, qeyri-rəsmi nikahları göstərmək olar.  Bu kimi problemlərdən ən çox əziyyət çəkən uşaqlardır. Valideynlərinin boşanması və ya ailədaxili gərginlik ucbatından mənəvi ziyana məruz qalan uşaqlar həmişə sağlam şəxsiyyət kimi cəmiyyətə inteqrasiya edə bilmirlər. Bir çox hallarda onların məruz qaldıqları mənəvi ziyan aqressiya kimi cəmiyyətin digər üzvlərinə də proqnozlaşdırılır. Odur ki, gənc və ya yeniyetmə yaşlarında ailə problemlərinə görə müəyyən travmalar yaşayan fərdlər nəinki sonradan özlərini tapmaqda çətinlik çəkirlər, həm də başqalarına zərər vurma riski yaradırlar. Hər yaş dövrünün keçid bazaları müxtəlifdir. Həmin keçid bazalarında yaşanan travmalar istər-istəməz şəxsiyyətin formalaşmasına öz mənfi təsirini göstərir. Valideynlərin boşanması 12 yaşlı uşağa və 3 yaşlı körpəyə müxtəlif təsir göstərir. Başqa sözlə, onların yaşadıqları travmalar arasında ciddi fərqlər var. Amma ümumiyyətlə, ailənin natamam təbiəti istər-istəməz uşaqda qeyri-adekvatlıq hissi formalaşdırır. Belə hallarda körpədə ilkin olaraq özünə inamsızlıq yaranır. Ətrafına, insanlara inamını itirir, uyğunlaşmaq üçün mübarizə aparır. 12 yaşlı uşağa gəlincə, anası ilə gedirsə düşdüyü yeni mühitə uyğunlaşmaq məcburiyyətində qalır. Təbii ki, bunlar yüngül travmalardır. Bununla belə, uşaqlar bəzən ciddi emosional zədə də ala bilərlər. Evdə baş verən söz-söhbətlər və hadisələr yeniyetmələrə mənfi təsir göstərir. Bu, uşağın həssaslığından və baş verənləri necə qəbul etməsindən asılıdır. Qadınlar daha emosional olduqları üçün qız uşaqları belə vəziyyətlərə daha həssas olurlar. Başqa sözlə, travma riski daha yüksəkdir. Ümumiyyətlə, yeniyetmələr itkilərə və ayrılıqlara daha həssasdırlar. Valideynlər uşaqlarını sevsələr də, uşaq hələ də ayrılığın zəruriliyini dərk edə bilər. Ancaq keçid dövrlərində boşluqlar yaşandıqda, yəni uşaq lazımi vaxtlarda lazımi mənəvi qidaları almadıqda onların həyatında natamamlıq olur. Yəni valideyn-övlad münasibətlərində və ya valideynlər arasında münasibətlərdə problemlər yarandıqda, yaşanan travmalar müəyyən müddətdən sonra fərqli şəkildə özünü göstərməyə başlayır. Burada insanın xarakterinin böyük rolu vardır. Elə uşaqlar var ki, hər cür problemlə üzləşsələr də, qəddar olmurlar. Elələri də var ki, qəddar olurlar və öz əzablarını başqalarının üzərinə yıxmaq istəyirlər. Natamam ailələrdən olan uşaqlar çox vaxt özlərini təcrid edir, münasibətlər qurmaqda çətinlik çəkirlər. Belə hallarda ətrafdakılar tərəfindən qəbul edilmədiklərini hiss edir, öz dünyalarına çəkilməyə başlayırlar. Natamam ailədən ailədən olan uşaqların bəziləri sərt və aqressiv xarakterə malik ola bilər. Oğlanlar daha çox münaqişələrə qarışır, qisas almağa meyllidirlər. Bu davranışlar adətən 9-10-cu sinif şagirdlərində müşahidə olunur. Qızlar isə aqressiv, hətta üsyankar ola bilərlər. Bəzən müəllimlər də belə uşaqlarla doğma münasibət qurmurlar. O halda bu uşaqlar məktəbdən uzaqlaşır, özlərini başqa yerlərdə axtarırlar. Nəticədə ağır fəsadlar baş verir. Ailə həyatı bütövlükdə şəxsiyyətin inkişafına təsir göstərir. Bu cəhət ilk növbədə uşağın emosional dünyasında özünü göstərir. Son zamanlar psixoloqlar bu məsələyə xüsusi diqqət yetirir, uşağın emosiya və hisslərinin inkişafında ananın roluna böyük əhəmiyyət verirlər. Valideyn–övlad münasibətləri nə qədər əlverişli olarsa, valideynlərin yeniyetmələrin şəxsiyyətinin formalaşmasına təsiri bir o qədər də səmərəli olar. Natamam ailələrin uşaqları tez-tez ciddi emosional pozğunluqlar yaşayırlar. Onlar utanma, özünə inamsızlıq, narahatlıq və s. kimi keyfiyyətlərlə böyüyürlər ki, bu da gələcəkdə normal, hərtərəfli inkişaf etmiş şəxsiyyət kimi formalaşmasına manelər törədir. 
• Şiddətə məruz qalmış uşaqlar
Uşaqların fiziki və əqli inkişafı müasir dövrün ən qlobal problemlərindən biridir. Uşaqlara öyrədilən davranış nümunələri və tərbiyə üsulları onların inkişafına, hərəkətlərinə, düşüncələrinə təsir edir və şəxsiyyətlərinin formalaşmasına kömək edir. Uşaqlara düzgün münasibət bəslənilmədikdə müxtəlif problemlər yaranır. Uşaqlara qarşı zorakılıq onların normal inkişafına mane olur. Müxtəlif səbəblərdən qaynaqlanan uşaqlara qarşı məişət zorakılığına günümüzdə daha çox rast gəlinir. Heç bir səbəb zorakılığa, uşaqların hüquqlarını məhdudlaşdırmağa haqq qazandırmır. Ümumiyyətlə, uşaq hüquqlarının pozulması ilə nəticələnən bütün hallar zorakılıq hesab olunur.
 
Bildiyimiz kimi “Uşaq hüquqları haqqında” konvensiyaya əsasən, hər bir  uşağın yaşamaq, normal inkişaf etməsi üçün lazım olan həyat səviyyəsinə malik olmaq, öz fikrini sərbəst ifadə etmək, təhsil almaq, bir çox istismar üsullarından müdafiə olunmaq kimi hüquqları vardır. Buna baxmayaraq uşaqların hüquqlarını pozan, onların inkişafina mane olan ailələr, müxtəlif cəmiyyət strukturları vardır. Zorakılıq uşağın psixologiyasında travmaya səbəb olur. Günümüzdə zorakılığın bütün növlərinə qarşı mübarizə tədbirləri həyata keçirilməsi genişlənib. Lakin buna baxmayaraq zorakılığın, zorakılığa məruz qalan uşaqların sayı durmadan artır. Zorakılığın fiziki, psixoloji və cinsi kimi növləri vardır. Zorakılığın əsas səbəbi ailə bağları ilə əlaqəlidir. Biz ilk növbədə ailədə uşağın tərbiyə üsuluna, onların böyüdüyü mühitə, ailə tipinə nəzər salmalıyıq. Əgər ailə avtoritar tipə malikdirsə, bu zaman belə ailədə zorakılığa daha çox rast gəlinir. Valideynlər uşağa sözlə təsir etməyə çalışır, eyni zamanda vulqar ifadələr işlədirlər ki, bu da artıq psixoloji təzyiq formasıdır. Bu zaman həmçinin uşağı vurmaq, döymək kimi davranışlar da sərgilənir. Bu isə uşağın davranışında, həmyaşıdlarına münasibətində ciddi dəyişikliklər yaradır. Bu hallara məktəbdə də rast gəlinir. Müşahidələr göstərir ki, uşağın yaşıdları tərəfindən ələ salınması və ya təcrid edilməsi onlara fiziki və psixoloji təsir göstərir. Bu vəziyyət həmin uşaq üçün çox sarsıdıcıdır. Belə ki, o, özünü cəmiyyətdən təcrid olunmuş hiss edir və bu kimi hallar uşağın həyatında böyük bir boşluq yaradır. Çox vaxt bu psixoloji problem daha da ağırlaşır və ən pis halda intihara səbəb olur. 
Zorakılığa məruz qalan uşaqlar müxtəlif ciddi problemlər yaşaya bilərlər. Uşağın zorakılığa reaksiyası onun yaşından və inkişafından asılıdır. Zorakılıq uşağa başqa yollarla da təsir edə bilər. Bu o deməkdir ki, bəzi problemlər dərhal yarana bilər, bəziləri isə sonradan ortaya çıxa bilər. Uşaqlarda özünə inamın olmaması ilə yanaşı özünə və başqalarına qarşı aqressiya inkişaf edə bilər. Əgər uşaq evdə fiziki zorakılığa məruz qalırsa, bu onun sinif yoldaşlarına da təsir edə bilər. Bundan əlavə, bilavasitə ailə ilə bağlı olan davranış pozğunluqları hallarına rast gəlmək mümkündür. Eyni zamanda, məktəb yoldaşları tərəfindən aqressiv davranış baş verərsə, uşaq gərginlik və özünü tamamlama pozğunluqları yaşayır. Uşaq həyatına bu travmatik parçalarla davam etməlidir. Hansı ki, bu travmalar uşağın gələcək həyatına mənfi təsir göstərəcək. İbtidai məktəbdə, yeniyetməlikdə və ya gənc yetkinlikdə travmatik parçalarla həyatı davam etdirmək çox çətindir. Zorakılığa məruz qalan uşaqlar dərslərində çətinliklər, diqqətsizlik və ünsiyyət problemləri ilə üzləşə bilərlər. Qrup şəraitində bu uşaqlar öz potensiallarını tam şəkildə nümayiş etdirmək üçün mübarizə aparır və bu da onların psixoloji inkişafında gələcək problemlərə səbəb ola bilər. Belə halların baş verməməsi üçün hər bir fərd bir şəxsiyyət kimi böyüməli, şəxsiyyətini tanımalı, hüquqlarını bilməli, azad düşüncə və azad söz yetişdirməlidir. Zorakılığa məruz qalan uşaqlara baxmaq, onlarla ayrı-ayrılıqda məşğul olmaq, səbəbləri araşdırmaq, zorakılığa səbəb olan amilləri müəyyən etmək və bu istiqamətdə tədbirlər görmək vacibdir. Bundan əlavə, zorakılığa məruz qalan uşaqların ailələrinə dəstək vermək lazımdır. Zorakılığa məruz qalan uşaqların sayını azaltmaq üçün cəmiyyətdə həm məktəblərdə, həm də digər uşaq inkişaf mərkəzlərində maarifləndirici seminarların təşkili, uşaqlar və valideynlərlə söhbətlərin aparılması, müxtəlif formada davranışların nümayiş etdirilməsi kimi çoxsaylı tədbirlərin həyata keçirilməsi vacibdir. Bu qabaqlayıcı tədbirlər və maarifləndirici təşəbbüslər zorakılığın aradan qaldırılmasında və uşaqların rifahının yaxşılaşdırılmasında müsbət nəticələrə gətirib çıxaracaq.


Zorakılığa məruz qalan uşaqlar uşaqdan uşağa nisbətən fərqli davranışlar göstərə bilər. Aqressiv və əsəbi davranışlar göstərə, geri çəkilə və heç bir şeyə reaksiya göstərə bilməz, yuxu problemləri yaşaya və izah edə bilməyəcəkləri qorxulu yuxular görə bilər, diqqəti dağınıq və narahat ola bilər, hadisəni təkrar-təkrar yaşayırmış kimi davrana, güclü psixoloji sıxıntı yaşaya bilər. hadisə ilə bağlı hadisələrlə qarşılaşdıqda, həddindən artıq fizioloji reaksiyalar göstərmək, mövzu ilə əlaqəli insanlardan uzaq durmağa çalışmaq, hadisənin əhəmiyyətli bir hissəsini unutmağa çalışmaq, ətrafa marağını azaltmaq, duyğularını boğmaq kimi davranışlar göstərə bilər. Zorakılığa məruz qalmış uşaqlara dəstək olmaq vacibdir. Belə uşaqlar müvafiq psixoterapiya və lazım gəldikdə dərman dəstəyi almalıdırlar. Bütün uşaqlar sevgi ilə böyüməyə layiqdirlər. Sevilməyən uşaqlar gələcəkdə daha çox cinayət törətmək, narkotik maddələrdən istifadə və depressiyaya meylli olurlar. Bu gənclər cəmiyyətdə yaşayacaqları üçün onların ruhi rifahı bütövlükdə cəmiyyətin rifahı ilə bağlıdır. Ona görə də biz hamımız birlikdə onların qayğısına qalmalı, onların mənəvi və fiziki rifahını təmin etmək üçün əlimizdən gələni etməliyik.




Disertasiya mövzusuna uyğun olaraq tədqiqat aparmaq məqsədilə Lənkəran şəhər Azər Məhərrəmov adına 7 saylı tam orta məktəbə müraciət etdim. Burada məktəbin psixoloqu Xuraman Məmmədova ilə məktəbdə olan risk qruplu şagirdlər haqqında söhbət etdim. Söhbət əsnasında məlum oldu ki, 7 saylı tam orta məktəbdə 92 risk qrupuna daxil olan şagird vardır. Məktəbin psixoloqu Xuraman Məmmədova bu şagirdlərlə mütəmadi olaraq əlaqə saxlayır, onlarla maarifləndirici söhbətlər edir, belə uşaqların psixoloji vəziyyətini öyrənmək məqsədilə psixoloji testlər keçirir. Bu məktəbdə olan bir neçə risk qruplu şagird haqqında məlumat vermək istərdim.
      1) Məlikova Nərmin  Elşad qızı 






            Nərmin Rusiyada anadan olmuşdur. 8-ci sinfə kimi Rusiyada təhsil almışdır. Nərminin atası narkoman oldğu üçün ana və atası boşanmış və ana Nərminlə birgə Lənkərana baba-nənəsinin yanına gəlmişlər. 8-ci sinifdən etibarən Azər Məhərrəmov adına 7 saylı məktəbdə təhsil alan Nərmin istər geyim tərzi ilə, istərsə də əxlaqi cəhətdən digər uşaqlardan fərqlənirdi. Məktəbə uzun dırnaqlar, qaynaq kiprik və ağır makyajla gələn Nərmin eyni zamanda qəlyan çəkir, bizim mentalitetə uyğun olmayan davranışlar nümayiş etdirirdi. Hətta uşaqların pulıunu mənimsəyən, oğurluğa meyilli bir şagird idi. Psixoloq onunla apardığı söhbətlərin heç bir nəticə vermədiyini görür və artıq valideyninə müraciət edir. Lakin valideynlə aparılan söhbətdən də heç bir müsbət nəticə əldə edilmir. Bu zaman artıq bu işə məktəb rəhbəri cəlb olunur. Məktəb rəhbəri Nərmini 1 ay müddətində məktəbdən uzaqlaşdırır. 1 aydan sonra məktəbə gəldikdə isə artıq polis nəzarətində olurdu. Uzun müddət aparılan mübarizənin nəticəsində Nərmin məktəbi bitirir və attestat alaraq Bakıda kollecə daxil olur.
      2) Ağazadə Günay 








     Günaygil ailədə 2 bacı 1 qardaşdırlar. Günayın atası narkomandır. Ata hər gün ailəsinə qarşı həm fiziki, həm də psixoloji zorakılıq göstərir. Evdə baş verən bu hadisələrdən yorulan Günay ailəsi haqqında məlumat əks olunmuş ərizə yazaraq məktəbin psixoloqu Xuraman Məmmədovaya müraciət edir. Xuraman xanım da Günayın anası ilə əlaqə saxlamağa çalışır. Lakin Günayın anası atasından qorxduğu üçün psixoloqla əlaqə saxlamır. Qeyd edək ki, Günayın anası bağça müəlliməsidir. Beləliklə psixoloq ana ilə əlaqə saxlaya bilmədiyindən onun iş yeri ilə əlaqə saxlayır. Və onlar Günayın anasını polisə şikayət etməsi üçün razı salırlar. Beləliklə ata həbs olunur və ailə bu zorakılıqdan qurtulur. Hazırda Günay və onun ailəsi ilə mütəmadi olaraq əlaqə saxlanılır.






                                    3) İsrafilbəyli Hüseyn Oleq oğlu






     Hüseyn 1-ci sinifdən bəri 7 saylı tam orta məktəbdə təhsil alır. Hüseyn əqli geriliyi olan bir şagirddir. Lakin buna baxmayaraq 8-ci sinfə kimi onun məktəbdə öz həmyaşıdları ilə birgə təhsil almasında heç bir problem yaranmamışdır. Artıq 8-ci sinifdə oxuyarkən həm əqli gerilik, həm də yeniyetməlik yaş xüsusiyyətlərinin də təsiri nəticəsində Hüseyn dərslərdə müəyyən səslər çıxarır, müəllimə qulaq asmır, digər yoldaşlarının da təhsilinə mane olur. Şagirdlər və onların valideynləri ərizə yazaraq Hüseynin uzaqlaşdırılmasını tələb edir. Və bu da artıq məktəb rəhbərliyinin narahatlığına səbəb olur. Məktəb rəhbərliyi komissiya təşkil edərək Hüseynin bu davranışlarına çıxış yolu axtarır. Komissiyanın baş sədri Xuraman Məmmədova başda olmaqla digər komissiya üzvləri də Hüseynin yüngül əqli geriliyi olduğunu təsdiq edir. Hələ inkluziv təhsil Lənkəranda tətbiq olunmadığı üçün Komissiya sədri və komissiya üzvləri Hüseynin evdə təhsil almasını uyğun görürlər. Bu qərar məktəb rəhbərliyi tərəfindən təsdiq olunur və Hüseyn ev təhsilinə cəlb olunur. Hazırda müəllimlər Hüseynin evinə gedərək onun təhsil alması üçün əllərindən gələni əsirgəmirlər. Onu da qeyd edək ki, Hüseyn atasının ikinci evliliyindən olan uşaqdır. Hüseynin atası hazırda yataq xəstəsidir. Anası isə bağçada xadimə işləyir.


NƏTİCƏ
Aparılan tədqiqatlar dissertasiyanın məzmunu ilə bağlı aşağıdakı nəticələri əldə etməyə imkan verir:








               1. Risk qrupuna aid şagirdlərlə aparılan işin məzmunu və mahiyyəti mürəkkəblik dərəcəsinə görə fərqlənir. Bu proses inkluziv yanaşmanı özündə əks etdirir.                 2. Təhsil alanların sırasında risk qrupuna daxil olan yeniyetmələrlə işin aparılmasına ehtiyac daha çoxdur. 









      3. Risk qrupuna aid şagirdlərlə aparılan işin həyata keçirilməsi xüsusi yanaşmalar tələb edir. Bu yanaşmalar sırasında fərdi və diqqətli yanaşma modeli əsasdır.              4. Şagirdlərdə aqressivliyə görə amillər sırasında ailədaxili mühit eyni zamanda məktəbdaxili mühit əsas rol oynayır.








 Tədqiqatın məzmunu və əldə olunan nəticələr aşağıdakı təklifləri irəli sürməyə imkan yaradır: 










         - Mövcud problem üzrə fundamental tədqiqatların aparılmasını vacib hesab edirəm.     - Risk qrupuna aid şagirdlərlə asudə vaxtın təşkili və asudə vaxt zamanı oyun əsaslı öyrənməyə üstünlük verilməsi optimal yoldur.    





      - Risk qrupuna aid şagirdlərlə pedaqoji işin və sosial-mədəni işin aparılması üçün xüsusi mühitin hazirlanması günün mövcud tələbidir. 



Araşdırma zamanı bu kimi bir sıra məsələlər meydana çıxdı:


     - Ümumtəhsil məktəblərində təhsil alan risk qruplu şagirdlərin araşdırılıb üzə çıxarılması məktəbin qarşısında duran mühüm vəzifələrdən biridir. Bu sahədə məktəb psixoloqunun üzərinə böyük məsuliyyət düşür.





      - Araşdırmalar zamanı məlum oldu ki, uşaqların risk qrupuna daxil olma səbəbləri daha çox ailədən qaynaqlanan səbəbdən irəli gəlir.





      - Təhsil  müəssisələrində təlim prosesində çətinlik çəkən uşaqlar üçün fərdi inkişaf planlarının işlənib hazırlanması nəzərdə tutulur.





      - Məktəb psixoloqları sinif rəhbəri, məktəb mütəxəssisləri ilə əlaqələr quraraq risk qrupuna daxil olan şagirdlər və onların valideynləri ilə müəyyən işlərin aparılmasını planlaşdırır.











      - Yeniyetməlik yaş dövrü harmoniyanın pozulması ilə yadda qalan dövrdür. Bu dövrdə ailənin təsiri azalır, dostların təsiri daha güclü olur. Buna görə də uşaq ətrafı tərəfindən mənfi təsirlərə məruz qalarsa, bu zaman onun risk qrupuna daxil olma ehtimalı daha yüksək olur.







                - Uşaqların tərbiyəsində ailədə olan münasibətlər mühüm rol oynayır. Əgər ailə münasibətləri əxlaq və ictimai münasibət normalarına uyğun gəlmədikdə bu zaman həmin uşaqların tərbiyəsi çətinləşir. 







      - Yenidəntərbiyə yanlış tərbiyə nəticəsində uşağın şüurunda kök salmış mənfi vərdişlərin, xüsusiyyətlərin aradan qaldırılmasına yönəlmiş tərbiyə prosesidir.
Dissertasiya işində mövzuya uyğun yanaşmalar tədqiq olundu və aparılan tədqiqatlardan belə nəticəyə gəlmək olar ki, ümumtəhsil məktəblərində risk qrupuna aid şagirdlər müəyyənləşdirildikdən sonra onlarla müvafiq maarifləndirmə işləri aparılmalıdır. Risk qrupuna aid şagirdlərin aşkarlanması və onlarla maarifləndirici tədbirlərin keçirilməsi təhsil müəssisələrinin qarşısında duran vəzifələrdən biridir.şş
Yuxarıda qeyd olunan problemlərin həll edilməsi məqsədilə risk qrupuna aid şagirdlər üçün maarifləndirici tədbirlər təşkil olunmalı, onların həm orta, həm də ali təhsil almaları, ölkəmizə layıq vətəndaşlar kimi yetişməsi üçün mühüm addımlar atılmalıdır.

